لە ئینکارەوە بۆ دانپێدانان\n17:20 - 30 خەزەڵوەر 2718\nگرفتی بنەمایی و سەرەکیی رۆژهەڵاتی نێوەڕاست و وڵاتێکی بەڵالێدراوی وەکوو ئێران، لانیکەم لە ماوەی یەک سەدەی رابردوودا ئەوە بووە کە دادپەروەریی سیاسی، کە هەموو نەتەوەکانی ئەم ناوچەیە وەکوو یەک چاو لێ بکا لە ئارادا نەبووە.\nنەبوونی دادپەروەریی سیاسی، یان بە واتایەکی دیکە بوونی ستەمی سیاسی لەسەر نەتەوە جیاوازەکان لە ناوچەدا سەرچاوەی سەرهەڵدانی دەیان و سەدان کێشەی جیاواز لە ناوچە بووە و کۆتایی سەدەی نۆزدە و تەواوی سەدەی بیست و سەرەتای سەدەی بیست و یەکی لێوانلێو کردووە لە قڕکردن و ئینکار و هەوڵی جینۆسایدی ئەوانی دی! لە کوشتاری ئەرمەنییەکان و کوشتاری کوردەکان لە باکوور و رۆژهەڵاتەوە بگرە تاکوو کارەساتەکانی دوای فەرمانی جەهادی خومەینی و ئەنفال و تاوانەکانی دژ بە شەنگال و قڕکردنی یەهوودییەکان لەم ناوچەیە و کوشتاری شیعەکان لەو وڵاتە و جینۆسایدی سونییەکان لەم وڵاتە و دەیان و سەدان نموونەی دیکە کە هەر هەموویان لە بیرۆکەی یەکترسڕینەوە و ئینکارەوە سەرچاوەی گرتووە و وەکوو دوکتور قاسملووی نەمر وتی، تیرۆریزم لەو نادادپەروەرەییەوە لە رۆژهەڵاتی نێوەڕاست سەرچاوەی گرتووە و هەتاکوو دادپەروەری و پێکەوەژیانی یەکسانی نەتەوەکان دابین نەبێ، تیرۆریزم وشکایی نایەت.\nلە ئێرانیشدا بەتایبەتیتر دیاردە و بیرۆکی ئینکار و سڕینەوە تیۆریزە کراوە و بە دوای دەسەڵاتی رەزاخانەوە تیۆرییەکان بە هێزی چەک و پۆتین بەکردەیی کراون و قڕکردن و جینۆسایدیان لێ کەوتوەتەوە.\nلەم ئێرانە وێرانەیەدا زیاتر لە یەک سەدەیە بە تیۆریی شۆڤینیستی، بوونی نەتەوەی جیاواز لە ئێراندا ئینکار دەکرێ و هەموو هەوڵێکی تیۆریک و نیزامی و ئابوووری و ئیتلاعاتی و ئەمنیەتی و ... دراوە کە هەموو خەڵکی نێو جوغرافیای ئێران وەکوو یەک نەتەوەی یەکسان پێناسە بکرێن و بە دونیای دەرەوە نیشان بدەن و گەر جیاوازییەکی چکۆلە! هەبێ، ئەوە بە خوردە فەرهەنگ و جیاوازیی جلوبەرگ و شایی و سەرەخۆشیی نیشان بدەن!\nئەرکی بنەڕەتیی خەباتی یەکسانیخوازیی نەتەوەیی لە رۆژهەڵاتی ناڤین و بەتایبەتی لە ئێراندا ئەوەیە کە بیسەلمێنن کە نەتەوەی یەکدەست لە وڵاتدا نییە و شوێنێک وەکوو ئێران وڵاتێکی فرە نەتەوەیە؛ کە ئەمە سەلمێندرا و قبووڵ کرا، ئەوکات ماف و داواکاریی و مافی دیاریکردنی چارەنووسی یەکسانیشیان دەبێ و قبووڵی واقیعیەتێک، تەحەمولی بەدواهاتەکانیشی تێدا وەدی دێ.\nدە رێکخراو کە پێک دێن لە چەند حیزبی سەر بە نەتەوەی جیاواز، لە ئێراندا و چەند گرووپی دیکە کە خەڵکی غەیرە نەتەوە ستەملێکراوەکان و کەسانی فارسیان تێدایە، رێککەوتنێکیان راگەیاندووە و پێم وایە لە ماوەی چل ساڵی رابردوودا، یەکەم جارە کە بەڕەسمی و راگەیەندراو، لەلایەن گرووپی غەیرە نەتەوەبندەستەکانەوە دان بە فرەنەتەوەبوونی ئێراندا دەنرێ.\nلەو لێکتێگەیشتنەدا بەڕوونی باسی یەکیەتیی ئازادانەی نەتەوەکانی فارس و کورد و تورک و بەلووچ و عەرەب و تورکمەن کراوە. کە ئەمە بۆ یەکەمجارە لە مێژووی نیزیکی ئێراندا، دان بەوەدا دەنرێ کە لە ئێراندا نەتەوەی ئێران نییە، بەڵکوو خەڵکی ئێرانن کە لە چەند نەتەوەی جیاواز و یەکسان بەناوی فارس و کورد و تورک و عەرەب و بەلووچ و تورکمەن پێک دێن.\nئەمە دانپێدانانە بە واقیعیەتێک کە دەبێتە نوختە وەرچەرخانێکی مێژوویی کە قبوڵکردنی یەکتری وەکوو پێکهاتە و ناسنامەی جیاواز و یەکسان، داهاتوو و دەرکەوتەی زۆر جیاوازتر لەوەی تا ئێستای بەدوادا دێ.


کوردیپێدیا - سالمە سەید خان (فەژین تکمان)\n✌ سالمە سەید خان (فەژین تکمان) | پۆل: شەهیدان | زمانی بابەت: 🏳 کوردیی ناوەڕاست\nسالمە سەید خان (فەژین تکمان)\nناو و ناسناو: فەژین تکمان\nناوی راستەقینە: سالمە سەید خان\nناوی باوک: سەید خان\nناوی دایک: خەیریە\n1. 👁 رۆنی عەزیز بەدر (رۆنی)\n2. 👁 مزگین محەمەد (رۆژیندا قەندیل)\n➕ ئەم بابەتە لەلایەن: (بەناز جۆڵا)ەوە لە: Oct 14 2019 1:14AM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Oct 14 2019 8:30AM باشترکراوە\n📷 فایلی وێنە 1.0.1 14 KB Oct 14 2019 1:19AM بەناز جۆڵا


سه‌رۆك بارزانی په‌یامێكی سه‌ره‌خۆشی ئاراسته‌ی كه‌سوكاری قوربانیان و زیانلێكه‌وتووان كرد\n13/11/2017 - 22:10\nسه‌رۆك بارزانی پەیامێکی هاوخەمی بۆ قوربانیانی بوومەلەرزەکەی شەوی رابردوو دەنێرێت\nسه‌رۆك بارزانی پەیامێکی هاوخەمی بۆ قوربانیانی بوومەلەرزەکەی شەوی رابردوو دەنێرێت و سەرەخۆشی لە كەسوكاری قوربانیان و خەڵكی ناوچە زیانلێكەوتووەكان دەکات.\nرۆژی دووشەممە 13-12-2017، سه‌رۆك بارزانی لە پەیامێکدا کە ئاراستەی خەڵکی رۆژهەڵات و باشووری کوردستان کردووە دەڵێت "بەداخێكی زۆرەوە شەوی ڕابردوو لە ئەنجامی ڕوودانی بوومەلەرزە لە ده‌ربه‌ندیخان و پارێزگاكانی هەڵەبجە و كرماشان و ناوچەكانی قەسری شیرین و سەرپولی زەهاب سەدان هاووڵاتی گیانیان لە دەست دا و هەزارانی تریش بریندار بوون.".\nبەداخێكی زۆرەوە شەوی ڕابردوو لە ئەنجامی ڕوودانی بوومەلەرزە لە ده‌ربه‌ندیخان و پارێزگاكانی هەڵەبجە و كرماشان و ناوچەكانی قەسری شیرین و سەرپولی زەهاب سەدان هاووڵاتی گیانیان لە دەست دا و هەزارانی تریش بریندار بوون.\nبەم بۆنە خەمناكەوە سەرەخۆشی لە كەسوكاری قوربانیان و خەڵكی ناوچە زیانلێكەوتووەكانی بوومەلەرزەی شەوی ڕابردوو دەكەم و هیوای چاكبوونەوەی خێراش بۆ بریندارانی ئەو ڕووداوە دڵتەزێنە دەخوازم. لەم كارەساتەدا خۆمان بە هاوخەمی خەڵكی لێقەوماو و زیانلێكەوتووی هەر دوو پارێزگای کرماشان و هەڵەبجە دەزانین.\n13ـی 11ـی 2017\nپارتی و کوردستان گیانێکن له دوو جه‌سته‌دا\nنێچیرڤان بارزانی: كوردستانييان ده‌نگيان به بونياتنانى كوردستانێكى به‌هێز دا\nبەڕێوەبەری میدیای فەرمی بزووتنەوەی گۆڕان دەست لەکار دەکێشێتەوە\nئەنجوومەنی پارێزگای مووسڵ: ئیدارەی شەرعی دەگەڕێتەوە شنگال\nدوو کوردی ئێزدی خەڵاتێکی جیھانی له هندستان وەردەگرن


دووشەممە, 04. 3. 2013\tشۆڕش گوڵكار\nله هه‌ر كۆمه‌لگایه‌دا كه مرۆڤ له فێربوون و بارهێنان به زمانی زگماكی خۆی بێبه‌ش بێ، نیشانه‌ی زوڵم و سه‌ره‌رۆی سیاسی وكۆمه‌ڵایه‌تی ونادادپه‌روه‌ریه له‌و وڵاته, چوونكه زمانێك به سه‌ر زمانه‌كانی دیكه زاڵ ده‌بێ، كه ئه‌مه‌ش مانای ئه‌وه‌یه كه له‌و كۆمه‌ڵگایه‌دا چه‌وساندنه‌وه‌ی مرۆڤ و هه‌وڵدان بۆ سڕینه‌وه‌ی فه‌رهه‌نگوو كلتوور و ناسنامه‌ی ئه‌و میلله‌ته, پیلانی له پێش داڕێژڕاوه .\nهه‌ر بۆیه ده‌سه‌ڵاتدارانی تاران بۆ له نێو بردنی نه‌ته‌وه‌كانی دیكه‌ی غه‌یره فارس كه‌ڵك له قه‌ده‌خه‌كردن و غه‌یره‌یاسایی كردنی زمانی ئه‌و نه‌ته‌وانه ده‌گرن و به‌و چه‌شنه ده‌یانهه‌وێ فه‌رهه‌نگ ومێژوو ناسنامه‌ی وان له نێو به‌رن و بیانكه‌نه كۆیله‌و مرۆڤ گه‌لی پله دوو و له ئاكامدا نێویان له سه‌ر لاپه‌ڕه‌ی مێژوو بسڕنه‌وه، چوونكه ئه‌وان ئه‌وه به چاكی ده‌زانن كه نه‌ته‌وه‌یه‌ك كاتێك هه‌ره‌س دێنێتوو نێوی له مێژوو ئه‌سڕێته‌وه كه زمانی زگماكی خۆی له بیركردبێ .\nمه‌خابن ئه‌م كرده‌وه‌وچه‌وساندنه‌وه سیستماتیكه‌ی كه له لایه‌ن حكومه‌تی ناوه‌ندیه‌وه به‌ڕێوه‌ده‌چێ له بواری زانستی وپه‌روه‌رده‌كردنه‌وه گه‌وره‌ترین كۆسپ له سه‌ر رێگای گه‌شه‌كردنی منداڵانی كورد دروست ده‌كات,چوونكه منداڵێك ئه‌گه‌ر به زمانی زگماكی خۆی نه‌خوێنێ،سروشتیه كه ناتوانێتیش هاوئاهه‌نگی له نێوان فیكر و زمانیدا دروست بكا و تووشی خودسانسۆری و شه‌رمێونی ده‌بێ، له ئاكامدا منداڵ وابه باش ده‌زانێ كه له‌وه‌ها كه‌ش و هه‌وایه‌كدا كه بۆ ئه‌و نامۆیه یان بێ ده‌نگ بێ یان كه‌متر قسان بكا, چوونكه به‌رده‌وام له لایه‌ن نه‌ته‌وه‌ی باڵاده‌سته‌وه له په‌راوێز خراوه كه ئه‌مه‌ش بووه‌ته هۆی ئه‌وه‌ی كه تووشی خۆ به‌كه‌م گرتن بێ و ته‌نانه‌ت نه‌وێرێ بیروبۆچوونی خۆی به ئاسانی ده‌رببڕێ چوونكه هه‌ست ده‌كات به‌رله‌وه‌ی گوێ به بۆچوونه‌كه‌ی بده‌ن به شێوه‌زاری قسان كردنه‌كه‌ی گاڵته ده‌كه‌ن و پێ ده‌كه‌نن.\nهه‌روه‌ها جێگای ئاماژه‌یه كه منداڵی خوشترین وه‌رزی ژیانی هه‌ر مرۆڤێكه, وه‌رزێك كه خاوێنی و كامه‌رانی وجوانی تێدایه و تێكدانی ئه‌م وه‌رزه‌ش ته‌نیا له ده‌سه‌ڵاتدارانی سه‌ره‌ڕۆ و شوینیستوو به رواڵه‌ت مرۆڤ ده‌وه‌شێته‌وه,كه به بێ به‌شكردنی ملیونها منداڵی تامه‌زرۆی خوێندن به زمانی زگماكی،بوونه‌ته مه‌زنترین پێشێل كه‌ری مافی مرۆڤ.\nله كۆتاییدا نابێ ئه‌م شته گرینگه‌ش له بیربكه‌ین كه پاراستنی زمانی زگماكی له‌لایه‌ن نه‌ته‌وه‌ی بن ده‌ست و زوڵم لێ كراوه‌وه وه‌كوو ئه‌وه وایه كه به‌ندییه‌ك له به‌ندیخانه بێت و كلیلی ده‌ركه‌ی به‌ندیخانه‌كه‌ش له گیرفانیدا بێ.


حوکمى خۆشۆردن لە شەواندا یان لە کاتى مەغریب دا: ماڵپەڕی وەڵامەکان\nهەمەجۆرحوکمى خۆشۆردن لە شەواندا یان لە کاتى مەغریب دا\nحوکمى خۆشۆردن لە شەواندا یان لە کاتى مەغریب دا\nباوک و دایکم بەردەوام پێم دەڵێن خۆشۆردن لە شەواندا یان لە کاتێکی درەنگ لەشەو شتێکی چاک نییە لە ئیسلامدا بەهۆی شەیتان و کاریگەری ئاوی گەرم لەسەریان ، ئایا لە هیچ فەرمودەیەک شتی وا باسکراوە؟\nیەکەم: خۆشۆردن لە هەر کاتێکی شەو و ڕۆژدا دروستە و ئاساییە.\nبەڵام هەندێک لە شارەزایانی ئیسلام بۆچونیان وایە کە هەندێک پێش خۆر ئاوابون و نێوان مەغریب و عیشاء باش نیە و کەراهەتی هەیە کە ئینسان خۆی بشوات، چونکە شەیتانەکان لەو کاتانەدا بڵاوە دەکەن، بەڵام بۆچونی ڕاست و تەواو ئەوەیە کە ئاساییە چونکە هیچ بەڵگەیەکی شەرعی لەم بارەیەوە نەهاتوە، وە لەبەر ئەوەش کە پێویستی ئینسان وا دەخوازێت کە بچێتە حومامەوە و خۆی بشوات لە هەر کاتێکدا بێت لەبەر لەشگرانی بێت یان جگە لەوە.\nهەر وەکو لە کتێبی (مطالب أ ولي النهی) ئیمامی مصطفی سیوطي الرحيباني دەفەرموێت: ئاساییە کە نزیک خۆر ئاوابون یاخود دوای خۆر ئاوابون بچیتە حومامەوە چونکە هیچ بەڵگەیەکی تایبەت لەم بارەیەوە نەهاتوە. (1/189).\nدووەم: ڕشتنی ئاوی گەرم لە حەمامدا هەندێ جار دەبێتە مایەی ئازاردانی جنۆکە، ئەمەش حاڵەتێکی بەناوبانگ و زانراوە.\nئەو ئازار پێگەشتنەی جنۆکەش بە ڕشتنی ئاوی گەرم بە ئەزمون و تاقیکردنەوە زانراوە ئەگینا هیچ شتێك لەم بارەوە لە پەیامبەری خواوە ﷺ یان لە هیچ یەکێک لە هاوەڵەکانیەوە نەگێڕدراوەتەوە.\nئەگەر موسڵمان پێویستی بە ڕشتنی ئاوی گەر بوو ئەوا با لەکاتی ڕشتن و بەکارهێنانیدا یان پێش چونە حومام بڵێت بسم الله.\nنیعمەت و فەزڵ و سودەکانى نەخۆشی بۆ کەسی نەخۆش حوكمی کوشتنی مار لە ماڵ و دەشت حوکمى تەقەى خۆشی چیە لە شەرعى پیرۆزى ئیسلامدا؟ ئەو شتانەی کەوا پێغەمبەری خوا صلى الله علیه وسلم نەهی لێ کردوون حوكمی نەفرین و لەعنەت كردن لە خەڵكانێكی خاوەن تاوان چیە؟\nسەردان: ٢,٤٧٦ بەش: هەمەجۆر\nپرسیاری دواترحوکمی ناچار کردنی کوڕ لەسەر ژنهێنانپرسیاری پێشترئایا چڵکی ژێر نینۆک کاریگەری دەبێت لەسەر دروستێتی دەست نوێژ؟


سه‌ردانی هه‌یئه‌تێکی نوێنه‌رایه‌تیی حدک له هه‌ولێر له باره‌گای بزووتنه‌وه‌ی دێموکڕاتی گه‌لی کوردستان – کوردستان و کورد\nسه‌ردانی هه‌یئه‌تێکی نوێنه‌رایه‌تیی حدک له هه‌ولێر له باره‌گای بزووتنه‌وه‌ی دێموکڕاتی گه‌لی کوردستان\nله کۆبوونه‌وه‌ی نێوان هه‌یئه‌تێکی نوێنه‌رایه‌تیی حیزبی دێموکڕاتی کوردستان له هه‌ولێرو سه‌رکردایه‌تیی بزووتنه‌وه‌ی دێموکڕاتی گه‌لی کوردستان‌دا دوایین ئاڵوگۆره‌کانی کوردستان تاوتوێ کران.\nرۆژی دووشه‌ممه ١٥ ی پووشپه‌ری ٩٤ ( ٦ ی جولای ٢٠١٥)هه‌یئه‌تێکی نوێنه‌رایه‌تیی حیزبی دێمۆکراتی کوردستان له هه‌ولێر پێکهاتوو له ئیبراهیم زێوه‌یی‌و حسن کاکیلی سه‌ر‌دانی بزووتنه‌وه‌ی دێمۆکراتی گه‌لی کوردستان له هه‌ولێریان کردو له لایه‌ن هه‌یئه‌تێکی خانه‌خوێ به سه‌رپه‌رستیی خدر روسی، سکرتێری گشتیی بزووتنه‌وه‌ی دێمۆکراتی گه‌لی کوردستانه‌وه، پێشوازییان لێ کرا .\nهه‌یئه‌تی نوێنه‌رایه‌تیی حیزبی دێموکرات له سه‌ره‌تای ئه‌و دیداره‌دا ئاوڕێکی له روداوو ئاڵوگۆره هه‌ستیاره‌کان له کوردستان‌و هه‌رێمی کوردستان‌و چۆنیه‌تی هه‌ڵسوکه‌تی حیزب‌و لایه‌نه‌سیاسییه‌کانی باشورو سه‌رجه‌م لایه‌نه‌کانی دیکه‌ی کوردستان له ئاست بارودۆخ‌و پێشهاته‌کان دایه‌وه‌و ئه‌و بابه‌تانه‌ی له‌گه‌ڵ هه‌یئه‌تی بزووتنه‌وه‌ی دێموکڕاتی گه‌لی کوردستان تاوتوێ کرد.\nدوو لایه‌ن له باس‌و خوێندنه‌وه‌یان بۆ ئه‌و پرسانه هاوهه‌ڵوێست‌و ڕوانگه‌ی هاوبه‌شیان هه‌بوو.\nله بڕگه‌یه‌کی دیکه‌ی ئه‌و دانیشتنه‌دا ئیبراهیم زێوه‌یی، نوێنه‌ری حیزب له هه‌ولێر سیاسه‌ت‌و روانگه‌ی حیزبی دێمۆکراتی کوردستانی له پێوه‌ندی له‌گه‌ڵ رووداوه‌کانی چه‌ند مانگی رابردووی رۆژهه‌ڵاتی کوردستان، گرژییه‌کانی سه‌رسنوور له نێوان هێزه سیاسییه‌کانی باکوورو رۆژهه‌ڵاتی کوردستانی هێنایه به‌ر باس‌و دوو لایه‌ن له‌و پێوه‌ندییه‌دا ئه‌م باس و بابه‌تانه‌یان تاووتوێ کرد .\nله کۆتایی دانیشته‌نه‌که‌دا دوو لایه‌نی حیزبی دێمۆکراتی کوردستان‌و بزووتنه‌وه‌ی دێمۆکراتی گه‌لی کوردستان له روانگه‌ی پاراستنی به‌رژه‌وه‌ندییه باڵاکانی نه‌ته‌وه‌یی‌و به هه‌ست به پرسایه‌تی کردنی نیشتمانی پێیان وابوو که چاره‌سه‌ری کێشه‌ی نێوان حیزب‌و هێزه سیاسییه‌کانیان به دانیشتن و دیالۆگ تاکه مێکانیزمی گونجاوو سه‌رده‌میانه بۆ ده‌رباز بوون له‌و کێشه‌و ئالۆزانه‌یه که به‌ره‌وڕووی کوردستان بوونه‌ته‌وه


تێپه‌ڕبوون له سیسته‌می ده‌وڵه‌ت نه‌ته‌وه و دۆخی سیاسیی كورد! ئاریتما موحه‌ممه‌دی\nبۆ ده‌رچوون له‌و ته‌نگژانه‌ی ڕۆژهه‌ڵاتی نێوه‌ڕاست به پێویستی ده‌زانم ئاماژه به چه‌ند خاڵی گرینگ بكه‌م كه پێم وایه ده‌بێته هۆی ئاڵوگۆڕی ڕیشه‌یی و بنه‌ڕه‌تیی له‌م ناوچه‌یه. یه‌ك؛ تاكوو هه‌نووكه سیسته‌می ده‌وڵه‌ت نه‌ته‌وه نه‌ڕۆخاوه و دۆخی سیاسیی وڵاتان و چه‌شنی دابه‌ش بوونی نه‌ته‌وه‌كان ڕێگره له هاتنه ئارای ئاشتی، پێویسته نه‌ته‌وه بنده‌سته‌كان مافی بنه‌ڕه‌تی خۆیان به‌ده‌ست بێننه‌وه و ده‌وڵه‌تی نه‌ته‌وه‌یی خۆیان ساز بكه‌ن. دوو؛ پێویسته له ئاییندا ڕێفۆرم و گۆڕانكاری قووڵ بێته كایه‌وه و تنئاژۆی ئایینی وه‌لا بنرێت و ڕێ له به‌شداری كردنی ئایین له كایه سیاسییه‌كاندا بگیرێت، سێ؛ كۆمه‌ڵگاكانی ڕۆژهه‌ڵاتی نێوه‌ڕاست پێویستیان به شۆڕشی ڕۆشه‌نبیری هه‌یه و ده‌بێ دۆخی كۆمه‌ڵگا ئاڵوگۆڕی قووڵی به‌سه‌ردا بێت و كرانه‌وه به‌خۆیانه‌وه ببینن. چوار؛ ده‌بێ دۆخی ئابووری و ژیان و گووزه‌رانی خه‌ڵك باشتر بكرێ و هه‌ژاری بنبڕ بكرێت. پێنج؛ ده‌بێت سیسته‌می سیاسیی وڵاتانی ڕۆژهه‌ڵاتی نێوه‌ڕاست سه‌رله‌نوێ دابڕێژرێته‌وه و ئه‌مجاره بنه‌مای سیاسییان له‌سه‌ر پێوه‌ری نه‌ته‌وه‌ی ئازاد پێك بێت و مافی كه‌مینه‌كانیش بپارێزرێت. به‌و چه‌شنه ده‌كرێ ئاشتی و ئارامی له‌م ناوچه ئاڵۆزه بێته كایه‌وه و كۆتایی به كێشه‌كانی ڕۆژهه‌ڵاتی نێوه‌ڕاست بێت و قۆناغێكی نوێ له ژیانی گه‌لانی ئه‌م ناوچه‌یه ده‌ست پێ بكات.


دەستپێشخەری بۆ لایەنە کوردیەکانی دیکە دەکەین بێنە ناو هاوپەیمانی کوردستانی – لڤین پرێس\nڕێکخەری ژووری پەرلەمانی بزوتنەوەی گۆڕان، رایگەیاند، بە نیازن وەک گۆڕان و یەکێتی دەستپێشخەری بۆ لایەنە کوردییەکانی تر بۆ ئەوەی بێنە ناو هاوپەیمانی کوردستانی.\nکاردۆ محەمەد، لە دیدارێکدا لەگەڵ دەنگی ئەمریکا رایگەیاند: گۆڕان له‌ڕاگه‌یاندنی هه‌ڵبژاردنی پێشوه‌خت له عێراق داوای هه‌بوو که له‌گه‌ڵ لایه‌نه سیاسیه‌کان گفتوگۆی کرد به‌تایبه‌ت له ناوچه کێشه له‌سه‌ره‌کان ئه‌وه‌ی په‌یوه‌ندی به مافی ده‌ستوری ئیستحقاقی کێشه‌ی کورده که خاوه‌نی یه‌ک گوتار و یه‌ک به‌ره بین.\nڕێکخەری ژووری پەرلەمانی بزوتنەوەی گۆڕان، وتیشی: له‌دوای گفتوگۆ گه‌یشتنه ئه‌و ڕێککه‌وتنه‌ی که لێکتێگه‌یشتن و هاوپه‌یمانی له‌گه‌ڵ یه‌کێتی که‌وته‌وه سه‌باره‌ت به پرۆسه‌ی هه‌ڵبژاردن له‌ئاستی عێراق.\nئەو وتیشی بە نیازن وەک گۆڕان و یەکێتی دەستپێشخەری بۆ لایەنە کوردییەکانی تری وەک (پارتی دیموکراتی کوردستان و لایەنە ئیسلامییەکان) بکەن بۆ ئەوەی بێنە لیستی هاوپەیمانی کوردستانی دەشڵێت “پێویسته ئێمه یه‌کگرتوو بین و یه‌ک هه‌ڵوێستمان هه‌بێت و کۆتایی به‌و دیده حیزبیه بهێنیین له‌ئاستی عێراق که تائێستا مامه‌ڵه‌ی پێکراوه، وه زۆر ده‌رفه‌تیشمان له‌ده‌ستداوه، وه هاوسه‌نگی هێزیش گۆڕاوه.”\nڕێکخەری ژووری پەرلەمانی بزوتنەوەی گۆڕان ڕەتیکردەوە ڕێککەوتنی گۆڕان و یەکێتی بۆ هەڵبژاردنی پەرلەمانی عێراق هیچ کاریگەری هەبێت لەسەر ڕێککەوتنەکەی نێوان پارتی دیموکراتی کوردستان و بزوتنەوەی گۆڕان لە هەرێم لەوبارەیەوە ديڵێت ” ئه‌مه ده‌رخه‌ری ئه‌وه‌یه که بزوتنه‌وه‌ی گۆڕان تایبه‌تمه‌ندی خۆی هه‌یه له‌ڕێککه‌وتنه‌کان به‌شداریکردن یان هاوپه‌یمانێتی له پرۆسه‌ی حکومه‌ت به‌شداریکردنی له پرۆسه‌ی هه‌ڵبژاردن له ئاستی عێراق”.\nکاردۆ محەمەد وتیشی “ڕێککه‌وتن حیکمه‌ته‌که‌ی له‌جێبه‌جێکردندایه، واتە هه‌ر مه‌ره‌که‌بی سه‌ر کاغه‌ز نه‌بێت بۆیه به‌گرنگی ده‌زانم که ئه‌م ڕێککه‌وتنه به‌ده‌ردی ڕێککه‌وتنه‌کانی تر نه‌چێت.”\nوەزارەتی گواستنەوە لەبارەی وەرگرتنی 20٪ی فرۆشی هێڵەکانی ئینتەرنێت روونکردنەوە دەدات


بنەماڵەی هیدایەت عەبدوڵاپوور داوای بەڕێوەچوونی دادگای عادڵانە بۆ کوڕەکەیان دەکەن\n17:47 - 7 بانەمەڕ 2718\nکوردستان میدیا: دۆسیەی زیندانییەکی سیاسی کورد مەحکووم بە ئێعدام لە زیندانیی ناوەندی شاری ورمێ بۆ پێداچوونەوە ڕەوانەی دیوانی باڵای وڵات کرا.\nئاژانسی هەواڵدەریی کوردپا سەبارەت بە دۆسیەی هیدایەت عەبدوڵاپوور، زیندانی سیاسی کورد مەحکووم بە ئێعدام ئاشکرای کردووە دۆسیەی ناوبراو بۆ پێداچوونەوە رەوانەی لقی ٤٧ی دیوانی باڵای وڵات کراوە و ناوبراو چاوەڕوانی تاوتوێ کردنی دۆسیەکەیەتی.\nیەکێک لە نزیکانی بنەماڵەی عەبدوڵلاپوور وێرای پشتڕاست کردنەوەی ئەم هەواڵە، ڕایگەیاندووە: بەدواداچوونی کاروباری حقووقی دۆسیەی هیدایەت عەبدوڵاپوور لەلایەن حوسێن ئەحمەدی‌نیاز، پارێزەری دۆسیەکە ئەنجام دراوە و ئێمە چاوەڕوانی حوکمی دیوانی باڵای وڵاتین.\nناوبراو دەڵێت: دەرکردنی دووبارەی حوکمی ئێعدام بۆ هیدایەت لە سەر داوا و گوشاری حیفازەت ئیتلاعاتی سپای پاسداران لە ورمێ بووە و ئیتلاعاتی سپایش لە ڕاپۆرتەکانی خۆیدا پشتی بە قسەی چەند کەسێک لە ئەندامانی سپای پاسداران بەستووە.\nبە وتەی ئەو سەرچاوەیە، بنەماڵەی هیدایەت عەبدوڵلاپوور لەژێر هەڕەشەی ئیدارەی ئیتلاعاتی شاری شنۆدان و چەند جارێک ئەو بنەماڵەیە بانگهێشت و لێکۆڵینەوەیان لەگەڵ کراوە.\nناوبراو دەڵێت: هێزە ئیتلاعاتییەکان هەڕەشەیان لە بنەماڵەی هیدایەت عەبدوڵاپوور کردووە و پێیان وتوون لە وتووێژ کردن لەگەڵ ڕاگەیەنەکان خۆیان ببوێرن.\nئەو سەرچاوەیە لە کۆتاییدا دەڵێت: بنەماڵەی هیدایەت عەبدوڵاپوور داوای بەڕێوەچوونی دادگایەکی عادڵانە بۆ کوڕەکەیان دەکەن، دادگایەک کە تێیدا یاسا سەروەر بێت.\nئەو سەرچاوەیە وتبووی: پارێزەری دۆسیەی ئەو زیندانییە کوردە بە ناوینەجەفی بە بنەماڵەی عەبدوڵاپووری ڕاگەیاندووە کە لێرە یاسا سەروەر نییە و ناوەندە ئیتلاعاتی و ئەمنیەتییەکان زاڵ بە سەر یاسان و بڕینەوەی حوکمی ئێعدام بە سەر کوڕەکەیان بە پشتبەستن بە ڕاپۆرتەکانی حیفازەت ئیتلاعاتی سپای پاسدارانی شاری ورمێ بووە.


سێبەری شمشێرەکان (تێگەیشتن لەئیسلام) به‌شی سێهه‌م\nئاین پێش ئیسلام:\nله ناوچه عه‌ره‌بیه‌كان واته مه‌ککه و مه‌دینه و هه‌ندێک له ناوچه‌ی یه‌مه‌ن، ئاینی جوله‌كه و مه‌سح به رێژه‌یه‌ك هه‌بوه كه كاریگه‌ری نه‌كردبووه سه‌ر عه‌ره‌ب چونكه عه‌ره‌ب به‌شی هه‌ره زۆری بڕوایان به خواكانی خۆیان هه‌بو ئه‌ویش بته‌كان بو. چه‌ندین خوایان هه‌بو له‌روی قه‌باره جیاوازیان هه‌بو هه‌ندێکیان له‌ناو كه‌عبه‌ی مه‌ککه داندرابون بۆ ستایشكردن و هه‌ندێکیش له ناو که‌عبه‌کانی تر داندرابون. به كۆی گشتی 360 بتیان هه‌بوه به‌ڵام ده‌رده‌كه‌وێ هه‌ر بتێك تایبه‌ت بوه بۆ تیره‌یه‌ک. چونكه به پێی مێژوناسان كاتێك ئیسلام سه‌رهه‌ڵئه‌دات، تیره‌کان وتیان چۆن بێینه ژێر ڕكێفی ئیسلام و 360 خوا بكه‌ینه‌وه یه‌ك خوا كه‌واته ده‌رده‌كه‌وێ كه 360 خوا هه‌بوه و هه‌ر خوایه‌كیش تایبه‌ت بوه به تیره‌یه‌كی عه‌ره‌بی. ئه‌و بتانه‌ی ناو عه‌ره‌ب ناسراوبو بریتی بو له:\nیغوث: تایبه‌ت بو به خه‌لكی "جرش".\nیعوق: له ناوچه‌ی "یمن" بو.\nنسر: له ناوچه‌ی "حمیر" بو.\nعمیانس: له خاکی "خولان" بو.\nسعد: بتی نه‌وه‌ی "ملکان بن کنانة" بو.\nدوس: بتی "عمرو بن حممة الدوسي" بو.\nهبل: بتی قوریشیه‌کان بو له‌ناو کعبه‌ی مه‌ککه‌دا دابو.\nآسف و نائلة: دوو بت بون له‌سه‌ر لوتكه‌ی دوو شاخ به‌رامبه‌ر یه‌كتری بون. خه‌لكان بۆ حه‌ج له‌نێوان ئه‌و دووبته به خاڕخارێنی ئه‌هاتن و ئه‌چون.\nله چه‌ند ناوچه‌یه‌کی عه‌ره‌بی "طواغیت" هه‌بو ئه‌ویش ئه‌و خانوه بو که بته‌کانی لێ پارێزراو بو وه‌ک که‌عبه که خه‌لک ئه‌چون له‌وێ به ده‌وره‌ی ئه‌سورانه‌وه و قوربانیان پێشکه‌ش ئه‌کرد و دیاریان بۆ ئه‌برد. ئه‌و بتانه خزمه‌تکاریان هه‌بو که پێیان ئه‌وترا "سدنة". له ناوچه‌ی جیا جیا ئه‌و خانوانه هه‌بوون پێیان ئه‌وترا "کعبة".\nالعزی: له ناوچه‌ی "نخلة" بو بتی "قریش" و "بنی کنانة" بو، خزمه‌تکاره‌که‌ی نه‌وه‌ی شیبان بو که هاوپه‌یمانی نه‌وه‌ی "هاشم" بون.\nاللات: بتی "ثقیف" بو له "طائف"، خزمه‌تکاره‌که‌ی نه‌وه‌ی "معتب" بو له "ثقیف".\nمناة: بتی "أوس و خزرج" بو له ناوچه‌ی "مشلل" بو خه‌لکی "یثرب" بڕویان پێ بو.\nذو الخصلة: بتی "دوس" و "خثعم" و "بجیلة" بو.\nفلس: بتی "طییء" بو.\nرئام: خه‌لکی "حمیر" و "یمن" مالێکیان هه‌بو ناوی "رئام" بو.\nرضاء: مالێکی خوا په‌رستی بو که تایبه‌ت بو به نه‌وه‌ی "ربیعة بن کعب بن سعد بن زید".\nئه‌گه‌ر چی كه‌عبه‌ی مه‌ککه مافێكی جوله‌كه و مه‌سحی پێوه بو چونكه ئه‌و په‌رستگایه به ده‌ستكردی ئیبراهیم دائه‌نرێ و بابه گه‌وره‌ی هه‌مو پێغه‌مبه‌رانی سامیه‌کانه، به‌ڵام دیاره به هۆی بونی بته‌كان و كونترۆل كردنی له‌لایه‌ن عه‌ره‌به‌وه مه‌سیحه‌كان و جوله‌كه نه‌یان توانی بو بته‌كان بشكێنن. یاخود جوله‌که و مه‌سیح که‌عبه به مافی خۆیان نازانن چونکه له ته‌ورات مه‌ککه ناوی نه‌هاتوه و په‌نجه شوێنی ئیبراهیمی پێوه دیار نییه!!\nئه‌وه‌ی جێگای پرسیاره ئه‌بێ خوێنه‌ر بپرسێ بۆچی به په‌رسه‌ندنی هێزی ئیسلام هه‌مو کعبه‌کان تێکشکێندران ته‌نها کعبه‌ی مه‌ککه مایه‌وه. ئه‌گه‌ر وردبینه‌وه ئه‌بینین کعبه‌ی مه‌ککه‌ش بتی تێدا بو به‌ڵام به‌ڵام به‌ڵام به‌ڵام ته‌نها بته‌کان تێکشکێندرا و کعبه وه‌ک خۆی مایه‌وه؟!\nله‌م ناوچه‌یه‌دا ئاینی تر هه‌بو بۆ نمونه رۆژ، ئه‌ستێره، فریشته په‌رستراوه به‌ڵام هیچ كاریگه‌ریه‌كی نه‌بو له‌سه‌ر عه‌ره‌ب، كه‌سیش ئازار نه‌دراوه و خه‌لكانێك هه‌بون و به‌سه‌ربه‌ستانه ئاینی خۆیان پراكتیز ده‌کرد.\nله‌ناو عه‌ره‌بیش هه‌ندێك كه‌سانی ناودار هه‌بون بڕوایان به بت په‌رستن نه‌بو ئه‌وانش (رئاب كوری البراء، ورقة كورى نوفل، زيد كورى عمر كورى نفيل، أمية كورى أبي الصلت الثقفى، أسعد أبو كرب الحميرى، قيس كورى ساعدة الايادي، أبو قيس صرمة كورى أبي أنس، خالد كورى سنان غيث، زهير كورى سلمى، سويد كورى عامر المصطلقي، عامر كورى الظرب العدواني، المتلمس كورى أمية الكناني، أبوبكر صديق.)\nهه‌ندێك له‌و ناوانه‌ی سه‌ره‌وه زۆر پێش په‌یامبه‌ری ئیسلام له دایك بون بۆ سالانێكی زۆر بانگێشه‌ی ئاینێكی تریان كرد بو یاخود ئاموژگاری خه‌ڵكیان ئه‌كرد كه له‌سه‌ر ئاینی ئیبراهیم لانه‌ده‌ن. ئه‌و کۆمه‌له ناسراوبوون به (حنفاء). ئه‌وه‌ی زۆر پێش په‌یامبه‌ری ئیسلام ناسرابێت( سوید كورى عامر المصطلقی و عامر كورى الظرب العدوانی)یه.\nلێره‌دا چه‌ند شیعرێکی ئه‌م شاعیرانه که له چه‌ند سه‌رچاوه‌یه‌ک وه‌رمانگرتوه ، وه‌ریئه‌گێرین بۆ سه‌ر زمانی کوردزمان. به ناوبانگترین وته‌ی "عامر كورى الظرب العدواني" ئه‌وه‌یه ده‌لێ" هیچ شتێكم نه‌دی بۆخۆی دروست بێت، هیچ بابه‌تێكم نه‌دی كه دروستكراو نه‌بێ، هیچ هاتنێك نییه كه رۆیشتنی نه‌بێ، ئه‌گه‌ر مردنی خه‌لك به نه‌خۆشی بایه، ئه‌وا ده‌رمانیش بۆ زیندو بونه‌وه ده‌بو". اٍني ما رأيت شيئاً قط خلق نفسه. و لا رأيت موضوعا اٍلا مصنوعا.. ولا جائياً إلا ذاهباً… ولو كان الذي يميت الناس الداء، لكان الذي يحييهم الدواء."\nهه‌ره‌وها "المتلمس كورى أمیة الكناني" ئه‌چو بۆ لای نه‌ته‌وه‌كه‌ی و ئه‌ی وت" ستایشم پێ بكه‌ن تا ڕێنمایتان بكه‌م، ئێوه چه‌ند خوایه‌كتان هه‌یه! ئه‌ڵلا خوای ئێوه و خوای ئه‌وانه‌یه كه ئێوه ده‌یپه‌رستن". أطيعوني ترشدوا، لقد اتخدتم آلهة شتى، وإن الله ربكم ورب ما تعبدون.\n"زهیر كوری ابی سلمی" په‌لكی دارۆچكه‌كانی ئه‌گرته ده‌ست، كه پێشتر چۆن وشك و بێ گیان بوبون و ئێستاش چۆن سه‌وز ده‌گه‌شێنه‌وه، ئه‌یوت "ئه‌گه‌ر عه‌ره‌ب جنێۆبارنی نه‌كردبام من بڕوام به‌وه ده‌هێنا كه تۆی زیندو كردۆته‌وه له پاش وشك بونت، ئێسقانێكی داخوراویش(خۆله‌مێشیش) زیندو ده‌كاته‌وه.\nهه‌ره‌وه‌ها ده‌لێ" هیچ شتێك مه‌شارنه‌وه له ئه‌ڵلا، چۆنكه له هه‌مو شته شاراوه‌كان ئاگاداره‌و ئه‌یزانێ".\nيمسك أوراق الشجيرات التي اهتزت خضراء بعد أن كانت يابسة هامدة و يقول:\nلولا أن يسبني العرب لآمنت أن الذي أحياك بعد جفاف، سيحيي العظام و هي رميم.\nفلا تكتمن الله ما في نفوسكم ليخفي، فمهما یکتیم الله یعلم\n"رئاب كوری براء" له‌سه‌ر ئاینی مه‌سیحی بو، له زاری ئه‌و بیستویانه كه وتویه‌تی سێ كه‌س هه‌یه كه باشترین كه‌سن: یه‌كیان "رئاب بن الشني"، دووه‌میان "بحیري الراهب"، ئه‌وی تر جارێ نه‌هاتوه ( واته پێغه‌مبه‌ر درودی خوای له‌سه‌ر بێت).\nهه‌روه‌ها "اسعد ابو كرب الحمیری" شاعیرێكی تر بو نزیكه‌ی 70 ساڵێك پێش په‌یامه‌كه‌ی په‌یامبه‌ر كۆچی دوایكرد. بڕوای به ئاینێك هێنابو بڕوای وابو پێغه‌مبه‌رێك دێت به ناوی ئه‌حمد و ئه‌یوت\nخۆم له دژی دووژمنه‌كانی به‌خت ئه‌كرد به شمشێر هه‌مو ناخۆشیه‌كانیم له دڵی ده‌برده ده‌ر\nگه‌واهیم به ئه‌حه‌مه‌د داوه كه پێغه‌مبه‌ره و نێردراوی ئه‌ڵلای گه‌وره‌یه\nئه‌گه‌ر ته‌مه‌نم درێژ بێت تا ئه‌و ڕۆژگاره\nئه‌وا من ئه‌بوم به شالێارێك و ئامۆزایه‌كی\nپابه‌ندی ئه‌و ئه‌بوم له‌هه‌ر خاكێك دابێت له عه‌ره‌ب یان له عه‌جه‌م\nوجاهدت بالسيف اعداءه وفرجت عن صدره كل غنم\nشهدت على احمد انه رسول من الله باري النسم\nفلو مد عمري الى عصره لكنت وزيرا له و ابن عم\nو الزم طاعته كل من على الارض من عرب او عج\nهه‌روه‌ها له ابن "أبي دنیا" ئه‌گێرنه‌وه كه قه‌برێكی هه‌ڵكه‌ندبو له‌سه‌رده‌می ئیسلام كه دوو ژنی تێدا بوه، له‌لای سه‌ریان تابلۆیه‌كی زیوین هه‌بووه و به زێر له سه‌ری نوسرا بو "ئه‌مه گۆری "حُيَيّ" و "تَميس"ه، هه‌ردووكیان شاتمانیان هێناوه كه هیچ خوایه‌ك نییه ته‌نها ئه‌ڵلا نه‌بێت و هیچ هاوبه‌شی بۆ دروست مه‌كه‌ن.)\nئه‌مانه ئه‌و كه‌سانه بون پێش له دایك بونی په‌یامبه‌ری ئیسلام هاتبون و له‌ناو كۆمه‌لگای خۆیان ناسراو بون.\nپێش بڵاوبونه‌وه‌ی ئیسلام له‌سه‌رده‌می په‌یامبه‌ری ئیسلامیش چه‌ند كه‌سێكی ناسرواو سه‌ری هه‌ڵدا، وه‌ك:\nوه‌ره‌قه‌ی كوری نه‌وفل "ورقة بن نوفل"\nیه‌كێك بو له پیاوه ناوداره‌كانی مه‌ککه و ئامۆزای "خه‌دیجة" بو كه خێزانی په‌یامبه‌ری ئیسلام بو. وه‌ره‌قه به‌پێ هه‌ندێ سه‌رچاوه مه‌سیحی بوه، به‌پێ هه‌ندێك سه‌رچاوه‌ش وه‌رقه له‌گه‌ل كۆمه‌لێك حه‌نیفی ئه‌چن بۆ شام تاوه‌كو ئاینێك هه‌ڵبژێرن. یه‌که‌مجار ئه‌چن بۆ لای ئاخامێكی جوله‌كه تاوه‌كو باسی جوله‌كه‌یان بۆ بكات پاش دانیشتنه‌كه‌یان باوه‌ڕ به جوله‌كه ناهێنن و پاشان ئه‌چن بۆ لای ڕاهیبێكی مه‌سیحی تاوه‌كو باسی ئاینی مه‌سیحیان بۆ بكات، پاش دانیشتنه‌كه جگه له وه‌رقة هه‌ر هه‌مویان ئه‌بن به مه‌سیحی و هه‌ر هه‌مویان دێنه‌وه مه‌ککه. بێ ئه‌وه‌ی توشی کێشه بن، به‌ڵام به پێ زۆر سه‌رچاوه وه‌رقة له‌سه‌ر ئاینی مه‌سیحی بوه.\nله یه‌کێک له شیعره‌کانی وه‌رقة به‌سه‌ر "زید کوری نفیل" هه‌ڵده‌لێ له پاش مردنی:\nڕێگای ڕاست و نیعمه‌تت پێدرا كوری "عمرو" دوركه‌وتیه‌وه له ئاگره سوره‌ی گه‌رم\nخوای ئاینه‌كه‌ت كه خوایه‌كه تاكی نییه بته‌کانت به‌جێ هێشت هه‌ر وه‌ك خۆی\nمرۆڤ سۆزی خوای پێ داگات ئه‌گه‌ر له ژێر زه‌وی شێست دۆل هه‌بێ\nخوایه‌ک ئه‌پرستم که وه‌ڵامی هه‌بێ نه‌ک خوایه‌ک پارانه‌وه نابیستێ\nرشدت و أنعمت ابن عمرو و إنما تجنبت تنورا من النار حاميا\nبدينك ربا ليس رب كمثله و تركك أوثان الطواغي كما هيا\nو قد تدرك الإنسان رحمة ربه و لو كان تحت الأرض ستين واديا\nأديـن لـرب يستجيب ولا أرى أدين لمـن لا يسمع الدهـر داعيا.\nهه‌وره‌ها "زید كوری عمرو نفیل ده‌لێ"\nئایا من یه‌ك خوا یان هه‌زار خوا ئه‌په‌رستم؟ ئه‌گه‌ر شته‌كان (بابه‌ته‌كان) دابه‌ش بكرێ!\nأربا واحدا أم ألف رب أدین إذا تقسمت الأمور.\nهه‌روه‌ها ئه‌م شاعیره به‌ناو خه‌لكانی ده‌وروبه‌ری كه‌عبه دا ده‌رویشت و ئه‌ی وت:"\nخۆم ده‌سپێرم به‌و خوایه‌ی كه ئیبراهیم خۆی پێسپاردوه. عذت بما عاذ به ابراهيم\nپاشان ئه‌ی وت:\nخۆم ده‌سپێرم به‌وه‌ی که زه‌وی هه‌ڵگری به‌ردی قورسه خۆی پێسپاردوه\nکاتێک زه‌وی ته‌خت بو که دامرکایه‌وه به ده‌ست گرمۆله‌ی کردو شاخه‌کانی لێ دروست کرد\nخۆم ده‌سپێرم به‌وه‌ی که هه‌وره‌کان هه‌ڵگری ئاوی شیرنه خۆی پێسپاردوه\nئه‌و هه‌وره له ژێر فه‌رمانی خوا ده‌رناچێ هه‌رجارێ له شارێک ده‌یبارێنێ\nو اسلمت وجهي لمن اسلمت له الارض تحمل صخرا ثقالا\nدحاها فلما استوت شدها بأید و أرسي عليها الجبالا\nواسلمت وجهي لمن اسلمت له المزن تحمل عذبا زلالا\nإذا هي سیقت إلی بلدة أطاعت فصبت علیها سجالا\nخودایه ئه‌گه‌ر ده‌مزانی چۆن ئه‌ته‌وێ بت په‌رستم ئا به‌م شێوه‌یه ئه‌م په‌رستی، به‌ڵام نازانم!\nاللهم لو اني اعلم أي الوجوه احب اليك لعبدتك به، و لكني لا اعلمه\nشاعیرێكی تری عه‌ره‌بی كه بڕوای به بت په‌رستن نه‌بو، چاوه‌رێ بو كه پێغه‌مبه‌رێك هه‌ڵكه‌وێ كه ده‌ربازیان بكات، له‌كاتی هاتنی په‌یامبه‌ری ئیسلام بڕوای پێ نه‌كرد، هه‌ر بۆیه په‌یامبه‌ری ئیسلام ئه‌یوت به زمان بڕوای كرد به‌ڵام به دڵ بێباوه‌ر بو. ئه‌م شاعیره ناوی(امیة كورى أبي الصلت)بو وه‌یه‌ك له دێره به‌ناوبانگه‌كانی ئه‌یوت:\nئه‌وه پێغه‌مبه‌رێك نیه له ئێمه بزانێت ئه‌وه‌ی له مێشكمان دایه چییه؟\nخۆم ئه‌سپێرم به‌وه‌ی که هه‌مو حاجیه‌کان حه‌جی بۆ ئه‌که‌ن لێی ئه‌پارێنه‌وه و ئه‌وانه‌ی ئاینی ئه‌ڵلا به‌رز ڕائه‌گرن\nالا نبي لنا منا فيخبرنا ما بعد غايتنا من رأس مجرانا\nإني اعوذ بمن حج الحجيج له و الرافعون لدين الله اركانا\n"ابو قیس كوری أنس" ئه‌ویش شاعیرێك بو بڕوای به بت په‌رستن نه‌بو، له خه‌لكی قوریش و بته‌كان دورئه‌كه‌وته‌وه و له ماڵی خۆی مزگه‌وتێكی دروست كردبو، نه‌ی ئه‌هێشت ئه‌و ژنانه‌ی كه له مانگانه‌ی خۆیان بون له‌گه‌ڵ ئه‌و كه‌سانه‌ی له‌شیان پیس بو بێنه ژورێ، ئه‌یوت من خوای ئیبراهیم ده‌په‌رستم. پاش هاتنی ئاینی ئیسلام بڕوای به په‌یامبه‌ری ئیسلام هێنا.\nودخل بيتا له فاتخذه مسجدا لايدخل عليه طامث و لا جنب\nپێش به ئیسلام بونی ئه‌م شیعره‌ی ئه‌وت:\nستایشی ئه‌و خوایه بكه‌ن كه ڕۆژ له هه‌مو به‌یانیه‌ك هه‌ڵدێنێ و ئاوای ئه‌کات\nئه‌ی خزمان له‌یه‌كتری دامه‌بڕێن جا ئه‌گه‌ر له یه‌كتری دور بن یان نزیك\nسبحوا الله شرق كل صباح طلعت شمسه و كل هلال\nيا بني الارحام لاتقطعوها وصلوها قصيرة من طوال\nئه‌وه‌ی له‌سه‌رچاوه ئاینیه‌كان باس ئه‌كرێ ئه‌لێن سێ كه‌س كه زۆر هاورێ بون و دژی بت په‌رست بوون ( قس كورى ساعدة، زید كورى عمر كورى نفیل و ورقة كورى نوفل) له‌ناو خه‌لك بانگێشه‌ی و مژده‌یه‌كی ئاینێكی نوێیان ده‌كرد و له‌ناو ئه‌مانه‌ش "ابوبكر صدیق" زۆر داده‌نیشت و گوێی لێده‌گرتن.\n"قس كوری ساعدة" شاعیرێكی به ناوبانگ ده‌بێ و بڕوای به بت په‌رستن نه‌بو، پێش ئه‌وه‌ی ئاینی په‌یامبه‌ری ئیسلام سه‌رهه‌ڵبدات ئه‌مرێت. زۆر جار به ناو خه‌لكی مه‌ککه داده‌رۆیشت و ئامۆژگاری ئه‌كردن كه ده‌ستبه‌رداری بت په‌رستن بن، رۆژێكیان له ناو بازاری عكاز به خه‌لكی مه‌كه‌ی وت"\nخه‌ڵكینه، گوێ بگرن، هوشیار بن، ئه‌گه‌ر هوشیار بن سود وه‌رده‌گرن...\nئه‌وه‌ی ژیا مرد، ئه‌وه‌ی مرد رۆی، ئه‌وه‌ی بێ دێت.\nله‌و ئاسمانه هه‌واڵێك(شتێك) هه‌یه، له‌و زه‌مینه‌ش په‌ندێك هه‌یه،\nته‌ختایه‌كی دانراو، بانی به‌رز، ئه‌ستێره تێپه‌ڕبووه‌كان و ده‌ریای وشك نه‌بو.\nشه‌وی تاریك، رۆژی روناك و ئاسمانی هه‌ساره‌دار\n"قس" سوێند ئه‌خوا، ئه‌و ئه‌ڵلایه‌ی كه ئێمه ده‌یپه‌رستین خۆشه‌ویست تره له‌و ئایینه‌ی كه ئێوه هه‌تانه.\nمن ئه‌بینم خه‌لك ئه‌روا و ناگه‌رێته‌وه، ئایا ڕازین به‌و شوێنه‌ی لێی نێژراون بۆیه ماونه‌ته‌وه یان به‌جێهێشتراون هه‌ر بۆیه نوستن."\nيا أيها الناس: اسمعوا، وعوا، و إذا وعیتم فانتفعوا\nإن من عاش قد مات،، ومن مات فات، وكل ما هو آت آت\nإن في السماء لخبرا، وأن في الارض لعبرا\nمهاد موضوع، وسقوف مرفوع، و نجوم تمور، و بحار لن تغور\nليل داج، ونهار ساج، وسماء ذات أبراج\nیقسم قس، أن الله لدينا هو أحب إليه من دينكم الذي أنتم عليه\nمالي أرى الناس يذهبون ولا يرجعون.. أرضوا بالمقام فأقاموا... أم تركوا فناموا\nهه‌روه‌ها شیعرێكی تری هه‌یه ئه‌لێ:\nئه‌وانه‌ی پێش ئێمه مردن له سه‌ده‌كانی پێشتر بۆمان ڕونه\nكه ئه‌و شته‌ی پێی ئه‌مرێ سه‌رچاوه‌یه‌كی دیاری كراوی نییه\nدیم كه چۆن كه‌س و كارم ڕۆیی به پایه‌ی به‌رز و نزمیانه‌وه\nبۆم ئاشكرا بو كه هیچ چاره‌یه‌كم نییه چۆن ئه‌وان مردن منیش به هه‌مان شێوه\nفي الذاهيبين الاولين من القرون لنا بصائر\nلما رأيت موردا للموت ليس لها مصادر\nو رأيت قومي نحوها يسعى الاكبار و الاصاغر\nايقمنت أني لا محـالة حيث صار القوم صائر\nئه‌بوبه‌كر كه‌سێكی بازرگان بو زۆر تێكه‌لی ئه‌م سێ شاعیره‌ی ده‌كرد و به‌دوای خوایه‌كی ته‌نیا ده‌گه‌را كه بیپه‌رستێ، ئه‌یوت"\nخوای ئیبراهیم ئه‌وه راسته. به‌ڵام چۆن و كه‌ی له‌سه‌ری ئه‌بین به ته‌واوی؟"\nهذا ورب ابراهيم هو الحق.. ولكن كيف و متى نصبح منه على يقين؟\nله هه‌مان كاتدا شیعره‌كه‌ی (أمیة كورى أبي الصلت)ی ئه‌وته‌وه.\nئه‌وه پێغه‌مبه‌رێك نیه له ئێمه كه بزانێت ئه‌وه‌ی له مێشكمان دایه چییه؟........\nئه‌گه‌ر چی ئه‌م سێ كه‌سه، قوریشیه‌كان به‌رنگاریان نه‌ده‌بونه‌وه چونكه ئاینێكی رێكخراوه‌یان نه‌بو ببێته ترسناک له‌سه‌ریان، هه‌روه‌ها ته‌مه‌نیشیان زۆر گه‌وره بو، سه‌باره‌ت به "أبوبکر"یش هیچ گاریگه‌ریه‌کی زه‌قی نه‌بوو که ببێته جێگای سه‌رنجڕاکێشانی بێباوه‌ڕه‌کان، ئه‌و ته‌نها نزیک بوو له‌و سێ شاعیره و هاورێی په‌یامبه‌ری ئیسلام بو.\nكه‌وابوو پێش هاتنی ئیسلام چه‌ند كه‌سێك هه‌بون كه ناودار بون و بانگێشه‌ی ئاینێكی تریان ئه‌كرد، محمد كوری عبدالله هاورێی ابو بكر بو، هه‌روه‌ها خزمی و‌ر‌قة‌ی كوری نه‌وفل بو، هه‌روه‌ها خۆشی بت په‌رست نه‌بو! كه‌واته تێكه‌ڵاوی چه‌ند كه‌سێكی ڕوناكبیری ئه‌و كاته‌بو و كه ئه‌مانیش داوای ئاینێكی تریان ئه‌كرد.\nله‌م به‌شه‌دا زۆر به ساده‌یی باسی مێژوی سه‌ر‌هه‌ڵدانی ئیسلام ده‌که‌ین هه‌روه‌ک مه‌لاکان و زنجیره ته‌مسیلیه‌کانی ئیسلامی باسی کردووه. له به‌شی داهاتودا زۆر به وردی مێژوه‌که هه‌ڵده‌سه‌نگێنین و هۆکاره‌کان زیاتر باسی ئه‌که‌ین که ئیسلام چۆن و له‌به‌رچی دروست بوو.\nسه‌رهه‌ڵدانی ئاینی ئیسلام\nوه‌ک له بابه‌تی پێشو باسمان کرد کۆمه‌لێک ڕوناکبیری ئه‌و سه‌رده‌مه ئه‌یان ویست خه‌لکی عه‌ره‌ب بخه‌نه سه‌ر ئاینێکی یه‌کگرتو تاوه‌کو له نه‌زانین و دواکه‌وتوی ده‌ربازبن. ئه‌گه‌ر تێبینی بکه‌ین هه‌مو ئه‌و ڕوناکبیرانه‌ی سه‌رقالی ئاینێکی نۆی بون یاخود ئه‌یان ویست عه‌رب بخه‌نه سه‌ر ئاینی حه‌نه‌فی هه‌رهه‌مویان شاعیر بون. له ڕێگای شیعره‌وه خه‌لکیان هوشیار ئه‌کرده‌وه. ئه‌وه‌ی تێبینی ئه‌کرێت ته‌نها په‌یامبه‌ری ئێسلام شاعیر نه‌بوه و هیچ شیعرێک به ناوی ئه‌و نه‌گوتراوه!!\nله ڕاستیدا یان کارێکی خوداوه‌ندی هه‌یه له‌و بابه‌ته که وا له موسلمان ئه‌کات زیاتر بڕوا به په‌یامبه‌ر بکه‌ن که نێردراوی ئه‌ڵلایه وه‌یان بابه‌تێکی لۆجیکی هه‌یه که وا له ناموسلمان ئه‌کات زیاتر بڕوا به په‌یامبه‌رایه‌تی ئیسلام نه‌که‌ن ئه‌ویش بۆچ ته‌نها په‌یامبه‌ری ئیسلام شاعیر نه‌بوه، ئه‌گه‌ر کتێبی(السیرة النبویة لابن هشام) بخوێنینه‌وه ئه‌بینین ئه‌وه‌ی که‌سێکی ناودار بوبێ شیعرێکی وتوه ته‌نانه‌ت کاتێک باپیری په‌یامبه‌ر له‌سه‌ر مه‌رگ ئه‌بێ به کچه‌کانی ئه‌ڵێت شیعرم به‌سه‌ردا هه‌لبڵێن هه‌ر شه‌ش کچی( صفیة، برة، عاتکة، أم حکیم البیضاء، أمیمة) شیعرێکی دوورودرێژ ئه‌ڵێن له به‌ر دووردرێژیه‌که‌ی نه‌م خسته ناو کتێبه‌که‌م نه‌وه‌ک خۆێنه‌ر بێزار بێت . نه‌ک پوره‌کانی په‌یامبه‌ر شاعیر بون به‌لکو باپیری له‌گه‌ڵ مامه‌کانیشی هه‌ر شاعیر بون به‌ڵام سه‌یر ئه‌وه‌یه ته‌نها خۆی شاعیر نه‌بو. با ئه‌و قسانه‌مان بۆ شوێنێکی تر هه‌ڵبگرین و با جارێ هه‌ندێک باسی ژیانی په‌یامبه‌ری ئیسلام بکه‌ین.\nبنه‌ماله‌ی په‌یامبه‌ری ئیسلام\nئاینی ئیسلام بانگێشه‌ی ئه‌وه ئه‌كات كه ئاینێكی ئاسمانیه و پغه‌مبه‌ره‌كه‌شی له‌لایان خوا هه‌لبژێردراوه كه ناوی (محمد كوری عبدالله) و خوداکه‌شی ناوی (ئه‌ڵلا)یه.\nخوێنه‌ری ئازیز! زۆر ئه‌بێ وریا بین نابێ ناوی خوا تێکه‌ل بکه‌ین به ئه‌ڵلا. ئه‌ڵلا ناوی خودای ئیسلامه نابێ ئێمه له کتێبه‌که‌مان ناوی ئه‌ڵلا وه‌رگێرین بۆ ناوێکی تر، چونکه ناو قه‌ت وه‌رناگێردرێت. زۆر که‌س که‌وتۆته ئه‌م هه‌ڵه‌یه من خۆم که‌سێک بوم پاش لێكۆلینه‌وه‌یه‌کی دورودرێژ ئینجا گه‌یشتمه ئه‌م بڕوایه، له‌به‌شی سێیه‌می ئه‌م کتێبه بۆت ڕون ئه‌بێته‌وه و ئه‌زانی من له چ گۆشه‌یه‌که‌وه ئه‌م قسه‌یه ئه‌که‌م!\nپه‌یامبه‌ر له نه‌ته‌وه‌ی عه‌ره‌ب و له تایفه‌ی هاشیمیه‌كانه وه‌ك پێشتر باسمان كرد نه‌ته‌وه‌ی عه‌ره‌ب به ره‌چه‌ڵه‌ك ئه‌گه‌رێته‌وه بۆ عدنان. مێژوناسانی ئیسلام ره‌چه‌ڵه‌كی په‌یامبه‌ری ئیسلام به 19 پشت ئه‌گه‌رێنێته‌وه بۆ عدنان.\nپه‌یامبه‌ری ئیسلام كوری: عبدالله كورى عبدالمطلب كورى هاشم كورى عبدمناف كورى قصى كورى كلاب كورى مره كورى كعب كورى لؤى كورى فهر كورى مالك كورى النضر كورى كنانة كورى خزيمة كورى مدركة كورى الياس كورى مضر كورى نزار كورى معد كورى عدنان)ه .\nهه‌روه‌ها عه‌دنانیش به چه‌ند پشتێك ئه‌گرێته‌وه بۆ ئیبراهیم خه‌لیل كه بابه‌گه‌وره‌ی هه‌مو پێغه‌مبه‌رانی ناوچه‌ی عه‌ره‌بستان و فه‌لستین و باكوری ئه‌فریكایه.\nناوی دایكی په‌یامبه‌ری ئیسلام ئامینه‌یه كچی: وهب كورى عبدمناف كورى زهرة کوری كلاب كورى مره كورى كعب كورى لؤى كورى فهر كورى مالك كورى النضر كورى كنانة كورى خزيمة كورى مدركة كورى الياس كورى مضر كورى نزار كورى معد كورى عدنان)ه.\nمێژووناسان زۆر له‌سه‌ر باوانی په‌یامبه‌ری ئیسلامیان نه‌نوسیوه چونكه هه‌ردووكیان زوو كۆچی دوایان كرد. ئه‌گێرنه‌وه عبدالمطلب (باپیری په‌یامبه‌ری ئیسلام) مرازێك له‌خۆی ئه‌گرێ ئه‌لێ ئه‌گه‌ر ده كورم هه‌بێ، من یه‌كیان سه‌ر ده‌بڕم، له كاتێك كوری ده‌یه‌م له‌دایك ئه‌بێ، عبدالمطلب بڕیار ئه‌دات كه مرازه‌كه‌ی به جێ بهێنێت و یه‌کێکیان سه‌ر ببڕێت، بۆ ئه‌و مه‌به‌سته تیروپشک ئه‌کات، جا نازانین بۆ ئه‌م مه‌به‌سته ئه‌و تیروپشکه ئه‌کات یان نا چونکه له کاتی خۆی بۆ مراز و ڕاوێژکردن ئه‌چون بۆ لای بتی هوبه‌ل-هبل-له‌وێ حه‌وت تیری له‌ته‌خته‌ی لێ بو كه هه‌ریه‌که‌یان له‌م ووشانه(العقل، لا، نعم، منکم، ملصق، من غیرکم، المیاه)یان لێنوسراو بو. ئه‌گه‌ر گومانیان له ڕه‌چه‌ڵه‌کی که‌سێک بوایه ئه‌چون بۆ لای هوبه‌ل و سه‌د درهه‌میان ئه‌دا به هه‌ڵسوڕێنه‌ری تیروپشکه‌که ئینجا ئه‌یان وت" ئه‌ی خواکه‌مان! ئه‌مه فلانی کوری فلانه، ڕاستیمان بۆ ده‌ربخه" ئه‌گه‌ر ووشه‌ی(منکم) ده‌رچوبا ئه‌وا له ڕه‌چه‌ڵه‌کی خۆیان بو، ئه‌گه‌ر وشه‌ی(غیر منکم) ده‌رچوبا ئه‌وا له ڕه‌چه‌ڵه‌کی خۆیان نه‌بو به‌لکو له ڕه‌چه‌ڵه‌کی هاوپه‌یمانیان بو، ئه‌گه‌ر وشه‌ی( ملصق) ده‌رچوبایه ئه‌وا کوره‌که‌ی نه له تیره‌ی خۆیان بو نه له هاوپه‌یمانی خۆیان بو-واته زۆل- بوه. هه‌ر چۆنێک بو یان بێت، "عبدالمطلب" تیروپشک ئه‌کات تاوه‌کو کێ سه‌رببڕێ.\nله تیروپشكه‌كه‌دا "عبدالله" ده‌رده‌چێ كه ببێت به قوربانی مرازه‌كه‌ی. به‌ڵام خه‌لكی ده‌وروپشتی ناڕازی ئه‌بن كه "عبدالله" سه‌رببڕدرێت، پێشنیاری ئه‌وه ئه‌كه‌ن كه له‌بڕی "عبدالله" 10 حوشتر ببێت به قوربانی. "عبدالمطلب" به‌وه ڕازی ئه‌بێ كه بۆ جارێكی تر تیروپشك بكات به‌ڵام ئیمجاره له نێوان "عبدالله" و حوشتر. به‌ڵام بۆ جاری دووه‌م دیسان "عبدالله" ده‌رچو كه سه‌رببڕدرێت، دیسان خه‌لكی ده‌وروبه‌ری "عبدالمطلب" پێشنیاری ئه‌وه‌ی بۆ ئه‌كه‌ن كه واز له‌سه‌ربڕینی "عبدالله" بێنێت له‌بڕی ئه‌و 10 حوشتری تر زیاد بكات. بۆ جاری سێهه‌م "عبدالمطلب" بریار ئه‌دات كه تیروپشك بكات له نێوان 20 حوشتر و "عبدالله"، ئه‌به‌م شێوه‌یه چه‌ند جارێك "عبدالله" له تیروپشكدا ده‌رده‌چێت تاوه‌كو ببێت به قوربانی مرازه‌كه‌ی باوكی. بۆ دواجار "عبدالله" رزگاری ده‌بێ له بڕی 100 حوشتر كه باوكی بیكات به قوربانی له بڕی سه‌ربڕینی واته ده جار "عبدالمطلب" تیروپشک ئه‌کات.\nئینجا "عبدالمطلب" ده‌ستی ئه‌گرێت و ئه‌یبات بۆ ئه‌وه‌ی ژنی بۆ بهێنێت له ڕێگادا خوشکی "ورقه" ئه‌بینێ ئه‌ڵێ "ئه‌وه بۆ کوێ ده‌چی ئه‌ی عبدالله" ئه‌ویش ئه‌ڵێت" له‌گه‌ڵ باوکمم" ئه‌ویش ئه‌ڵێت" هه‌روه‌ک ئه‌و حوشترانه که تازه بون به قوربانی بۆ تۆ، بکه‌وه به‌سه‌رمدا " ئه‌ویش ئه‌ڵێت" من له‌گه‌ڵ باوکمم ناتوانم لێی جیاببمه‌وه و هاوبیری نه‌بم". باوکی ئه‌ی بات کچی (وهب كور عبدمناف)ی بۆ ده‌خوازێت كه ناوی ئامینه‌یه.\nله شه‌وی یه‌كه‌می بوكێنیدا ئامینه خه‌ونێك ئه‌بینێت كه له دامێنی ڕوناكیه‌ك ده‌رده‌چێ كه ده‌وربه‌ری خۆی روناک ده‌كاته‌وه كه ته‌نانه‌ت كۆشكه‌كانی ‘شام’ی بینی. به‌و خه‌وه زۆر ترسا و پێ تێكچو، به‌ڵام عبدالله هێوری كرده‌وه و ترسه‌كه‌ی ڕوانده‌وه.\nخه‌لكی قوریش هه‌روه‌ك باسمان كرد پێشتر هه‌ندێكیان خه‌ریكی بازرگانی بون زۆرجار ئه‌چون بۆ شام و هه‌ندێك جاریش ئه‌چون بۆ یه‌مه‌ن. ڕۆژێكیان "عبدالله" ئه‌چێت بۆ شام به‌مه‌به‌ستی بازرگانی. ئامینه زۆر نیگه‌ران ئه‌بێ به‌م سه‌فه‌ره ئه‌ترسێ كه ئه‌مه دوا بینینیان بێت.\nئامینه چاوه‌رێی عبدالله ئه‌بێت كه موژده‌ی ئه‌وه‌ی پێبدات كه دووگیانیه به‌ڵام عبدالله له رێگادا توشی نه‌خۆشی ئه‌بێت و ئه‌مرێت هه‌ر له مه‌دینه ئه‌نێژرێت.\nله سالی 570ی زاینی په‌یامبه‌ری ئیسلام له دایك ئه‌بێ كه به سالی فیل ناسراوه ، له‌و ساڵه په‌یامبه‌ری ئیسلام له‌دایك ئه‌بێ، دایكی بڕیار ئه‌دات كه بیبه‌ن بۆ ده‌روه‌ی مه‌ککه، چونكه ژنانی قوریشی شیریان نه‌ئه‌دا به منداڵانی خۆیان وا ڕاهاتبون كه بیان به‌ن بۆ ده‌ره‌وه‌ی شار كه به زمانی عه‌ره‌بی پێیان ئه‌وترا (بادیة) تاوه‌كو شیریان بدرێت و به خێوبكرێن تا ئه‌وكاته‌ی ده‌میان له‌مه‌مك ئه‌بێته‌وه.\nله‌وكاتانه‌دا حلیمه سعدیه( حلیمة السعدیة) هات بۆ مه‌ککه بۆ ئه‌وه‌ی منداڵێك به‌رێته‌وه بۆ "بادیه"، به‌ڵام هیچ منداڵێكی ده‌ست نه‌كه‌وت ته‌نها په‌یامبه‌ری ئیسلام نه‌بێ، هه‌تا شه‌ش ساڵی له‌لای حلیمه مایه‌وه ئینجا په‌یامبه‌ری ئیسلامیان گه‌ڕانده‌وه بۆ لای دایكی.\nپاشان ئامینه ئه‌چێت بۆ مه‌دینه تاوه‌كو كه‌س و كاری ببینێت و په‌یامبه‌ری ئیسلامیش ئاشنا ببێت پێیان و سه‌ردانی گوری باوكی بكات به‌ڵام له‌و سه‌فه‌ره ئامینه له مه‌دینه ئه‌مرێت و په‌یامبه‌ری ئیسلام له‌گه‌ل " ام ایمن" ئه‌گه‌رێته‌وه مه‌ککه بۆلای باپیری.\nپاش ماوه‌یه‌ك باپیری عبدالمطلب مرد و ئه‌وجاره‌یان له‌لایه‌ن "ابی طالب"ی مامی گه‌وره بو.\nپه‌یامبه‌ری ئیسلام نه‌ك هه‌ر خۆی تاقانه بو به‌لكو ناوه‌كه‌شی تاك بو، هه‌تا سه‌رهه‌ڵدانی ئیسلام و له دایك بونی ئه‌م زاته له سێ که‌س زیاتر به‌و ناوه نه‌بوه. ئه‌گه‌ر سه‌یری كتێبه‌كه‌ی (المعاریف لاب قتیبة) بكه‌ین كه ره‌چه‌ڵه‌كی عه‌ره‌بی تێدا تۆمار كراوه، سێ ناو هه‌یه(محمد بن أحیحة بن الجلاح-برای عبدالمطلب له ته‌ره‌فی دایکی-، محمد بن سفیان ابن مجاشع بن دارم، محمد بن سوأة بن جشم بن سعد). ئه‌م ناوه به مانای ستایش كردن دێت، بونی ئه‌م ناوه و ناو لێنانی شتێكی ڕێککه‌وت نه‌بوه، ئه‌گه‌ر سه‌رنجی ناوی باوكیشی بده‌ین ده‌بینن ناوی (عبدالله) واته به‌نده‌ی ئه‌ڵلا. ئه‌م ناوه زۆر به‌ربلاو نه‌بو بۆ سه‌رده‌مانی خۆی، پێشگری (عبد) له نه‌وه‌ی (قصی) دروست بوه. ئه‌گه‌ر سه‌رنجی نه‌وه‌ی هاشمیه‌كان بكه‌ین ناوه‌كانیان زۆرینه‌ی به (عبد) ده‌ست پێ ده‌كات.\nمێژوی باوكی په‌یامبه‌ری ئیسلام زۆر ڕون نییه چونكه زوو كۆچی دوای كرد به‌ڵام باپیری عبدالمطلب ته‌مه‌نێكی زیاتری هه‌بو و ناسراو بوه له شاری مه‌ککه. هه‌ندێك سه‌رچاوه ئه‌لێن هه‌رگیز بڕوای به بت په‌رستن نه‌بوه ئه‌مه‌ش ئه‌بێته كاریگه‌ریه‌ك بۆ په‌یامبه‌ری ئیسلام. ئه‌گێرنه‌وه كاتێك په‌یامبه‌ری ئیسلام له‌دایك ئه‌بێ، عبدالمطلب ئه‌یخاته سه‌رده‌سته‌كانی و ده‌یبات بۆ كه‌عبه دوعا و نوێژی شوكر ده‌كات و ئه‌لێت:\nستایش بۆ ئه‌و ئه‌ڵلایه كه ئه‌و كوره باشه‌ی دامێ\nله بێشكه‌وه پایه به‌رزی له‌سه‌ر منداڵانی تر ده‌تسپێرم به ئه‌ڵلای خاوه‌ن پایه به‌رزه‌کان\nهه‌تا ئه‌بێته هاوزمانی گه‌نجه‌کان هه‌تا ئه‌تبینم به له‌شێكی دروسته‌وه\nدووربێت له هه‌موو دووژمنایه‌تیه‌ک له چاوزارانی پیس\nهێنده گه‌وره بێت كه هاوتای نه‌بێ تا ئه‌بینم كه زمان پاراو بێت\nتۆی ناونرای له قورئان له كتێبی چه‌سپی "مثاني"\nئه‌حمه‌د نوسراوه له‌سه‌ر ڕونکراوه‌کان-به‌ڵگه‌نامه‌کان-\nالحمد لله الذي أعطاني هذا الغلام الطيب الآردان\nقد ساد في المهد على الغلمان اعيذه بالله ذي الاركان\nحتى يكون بلغة الفتيان حتى اراه بالغ البنيان\nأعيذه من كل ذي شنان من حاسد مضطرب العنان\nذي همة ليس له عينان حتى اراه رافع السان\nانت الذي سميت في القران في كتب ثابتة المثاني\nأحمد مكتوب على البیان(اللسان)\nخۆشه‌ویستی عبدالمته‌لیب بۆ په‌یامبه‌ری ئیسلام وه‌ك هیچ خۆشه‌ویستیه‌كی تر نه‌بو، بۆ هه‌رشوێنێك ڕویشتبا ده‌ی برد له‌گه‌ل خۆی، هه‌روه‌ها كه ده‌چو بۆ هه‌رشوێنێك ئه‌گه‌ر "أبی طالب"ی كوری له‌گه‌ل بایه ده‌ستی ده‌خسته ناو ده‌ستی ئه‌و و پێی ده‌گوت" كوره‌كه‌م پاشه‌رۆژێكی باشی ده‌بێت، نه‌هێلی هیچ خراپه‌یه‌ك بگاته لای"\nپه‌یامبه‌ری ئیسلام له‌ته‌منی 12 سالی له‌گه‌ل مامی أبي طالب بازرگانی ده‌كات و سه‌ردانی ناوچه‌ی شام ده‌كات. به پێی هه‌مو سه‌رچاوه‌کان په‌یامبه‌ری ئیسلام له ته‌مه‌نی 9 ساڵی له‌گه‌ڵ بازرگانه‌کان هاتوچۆی کردوه.\nله ته‌مه‌نی 25 سالی مامی ئه‌چێته بن كه‌وشی تاوه‌كو سه‌رپه‌رشتی بازگارانی خه‌دیجه بكات، خه‌دیجه‌ش به‌وه رازی ئه‌بێت.\nله یه‌كه‌مین سه‌فه‌ری بازرگانیه‌كه‌یدا، خه‌دیجه دوو شتی له په‌یامبه‌ری ئیسلام بینی كه بۆوه هۆی سه‌رنج راكێشانی:\nیه‌ك: ئه‌و قازانجه‌ی كه ئه‌و جاره كردی له هیچ كاتێك ئه‌و قازانجه‌ی نه‌كردبو. ئه‌و شتومه‌کانه‌ی له شام فرۆشتی، به پاره‌كه‌ی شتومه‌كی پێكریه‌وه تاوه‌كو له مه‌ککه بیفرۆشێ به‌مه‌ش قازانجه‌كه‌ی دوو به‌رامبه‌ر بوو.\nدوو: ده‌ستپاکی په‌یامبه‌ر له بازرگانیه‌که‌ی.\nئه‌و دوو هۆكاراه وای له خدیجه كرد په‌یامبه‌ر بۆخۆی به‌ده‌ستگران بكات و بیكات به هاوسه‌ری خۆی، له‌و كاتانه‌دا خه‌دیجه به‌رێزترین ژنی مه‌ککه دائه‌نراو دۆله‌مه‌ندترین ژنی مه‌كکه بو.\nپه‌یامبه‌ر چو بۆلای مامه‌كانی تاوه‌كو ئه‌م هه‌واله‌ی پێرابگه‌یه‌نێت. به‌م شێوه‌یه حه‌مزه‌ی مامی له‌گه‌ل چوو بۆ ئه‌وه‌ی به‌ده‌ستگیرانی بكات تا هاوسه‌ربونێكی به‌خته‌وه‌ر به‌یه‌كه‌وه دروست بكه‌ن.\nخدیجه پێشتر خێزانی دوو كه‌سی تر بو، یه‌كه‌م مێردی ناوی "عتیق كوری عابد" بو له نه‌وه‌ی "مخزوم"، له‌و مێرده دوو منداڵی ڵێ هه‌بو (عبدالله و جاریة)ه. مێردی دووه‌میان ناوی "أبي هالة بن مالك" بو كه سێ منالی لێ هه‌بو كه ناوی "هند" و "هالة" و "زینب". له ڕاستیدا سه‌رچاوه‌ی جیاواز زانیاری جیاواز ئه‌داته سه‌ر منداله‌كانی خه‌دیجه له دوو مێرده كۆنه‌كه‌ی.\nله مێردكردنی سێهه‌میدا، خه‌دیجه ته‌مه‌نی له چله‌كان بو، په‌یامبه‌رییش ته‌مه‌نی 25 سالێك بو واته له 595 زاینی هاوسه‌ریان كرد. له‌و هاوسه‌ریه حه‌وت منداڵ له‌دایک بوو سێ كوڕ به ناوی (قاسم، طیب و طاهر) له‌گه‌ڵ چوار کچ به ناوی (زینب، رقیة، أم كلثوم و فاطمة). كوره‌كانی پێش هه‌رزه‌کاری مردن به‌ڵام كچه‌كانی گه‌یشتن به قۆناغی هاوسه‌ری.\nتێبینی: ئەم نوسینە، لەچەندین بەشدا، بەردەوام دەبێت و چاوەڕوانی بەشی چوارەم بن\nبۆ خوێندنەوەی بەشەکانیتر، ئەم لینکەی خوارەوە کلیك بکە:\nڕێکه‌وتی بڵاوکردنه‌وه 2013-12-18 04:53:00\nبه‌شی ( ئیسلام ) ئاماده‌کرد ( نوسینی: چێنەر )\nله, ناوچه, عه‌ره‌بیه‌كان, واته, مه‌ککه, و, مه‌دینه, و, هه‌ندێک, له, ناوچه‌ی, یه‌مه‌ن, ئاینی, جوله‌كه, و, مه‌سح, به, رێژه‌یه‌ك, هه‌بوه‌نوسینی, چێنەرسێبەری, شمشێرەکان, تێگەیشتن, لەئیسلام, به‌شی, سێهه‌م Tags


https://1baiser.com ترسێك لە دواخستنی هەڵبژاردن گەورەتر! |\nHome بیروڕا ترسێك لە دواخستنی هەڵبژاردن گەورەتر!\non: ئاب 08, 2018 In: بیروڕا, چوارشەممە, ناوخۆییNo Comments\nپەیامی ساردوسڕی دەنگدەران و ژمارەی سەرەتایی سەردانیكەرانی دڵنیایی بۆ تۆماری ڕۆژی هەڵبژاردن، خێرا گەیشتۆتە بەرگوێی لیست و قەوارەی هێزە سیاسییەكان، كە ڕەنگە ڕێژەی بەشداریكردن بەشی كێبڕكێیان بۆ كوریسیەكان نەكات كە تا ئێستا نزیكەی ( 75 هەزار و 800) كەس دڵنیایی ناویان كردووە لە كۆی (3 ملیۆن و 800 هەزار و 642) دەنگدەر! كە ڕەنگە یەكەمین شكستی دیموكراسیی بە هێزی بێدەنگیی گەل تۆمار بكرێت، بەو پێیەی شكاندنی شكۆی پەرلەمان لە (31ی ئابی 1996) و جارێكی دیكەش لە 12ی ئۆكتۆبەری 2015) لەسەر دەستی پارتی دیموكراتی كوردستان، هەروەها خۆسەپێنی دەسەڵاتی بچووكتری كەسی و حزبی بەسەر ئەو دامەزراوە تەشریعییەدا، بەسن بۆ ئەوەی بەدەنگەوەچوونی دەنگدەر بگاتە ئاستی بەستەڵەك و ڕەتكردنەوە، كە ئەمەیان تۆڵە و سزادانی گەلە! دیاریشە خەتاباری گەورە بۆ ئەم دۆخە گلادیتۆرەكانی شكۆشكێنی پەرلەمان كێن و لە پێناوی چیدا كرا؟\nسەردانی برێت مەكگۆرك نوێنەری سەرۆكی ئەمه‌ریكا بۆ هاوپەیمانیی شەڕی داعش، كە بە ڕاشكاوی داوای لە هێزە سیاسییەكان كردووە ئەم پڕۆسەی دوابخەن و داواكەشی ڕەت نەكراوەتەوە! بۆیە لە دوای ئەم پەیامەوە، ئەوەی هێزەكان لەسەر پڕۆسەكە دەیڵێن، جگە لە شۆیەكی درۆزنانەی هەڵخەڵەتێنەر هیچی دیكە نییە! تەنیا ئەوە نەبێت چاوەڕوانیی دەلاقەیەكی وتن دەكەن بۆ دواخستن، كە ڕەنگە ئەوەش بە پەرلەمانی كوردستان بسپێردرێت، چونكە مەكگۆرك وەك ئەمه‌ریكا پەیامی هەیە، نەك فەرمانبەرێكی ئاسایی كۆشكی سپی كە بەر لە ڕیفراندۆمە وای پێوتراو پەیامەكەی بۆ دواخستنی ڕیفراندۆم ڕەت كرایەوە و كاردانەوە و وەلامەكەش بینرا!\nداوای مەكگۆرك بۆ دواخستنی هەڵبژاردنی پەرلەمانی كوردستان، لە پەرۆشی و خەمخۆریی سەرخستنی هەڵبژاردنەكەی (30 ئەیلول) نییە، بەڵكو لەو ڕوانگەیەوه كە پرۆسەی هەڵبژاردنی پەرلەمانی كوردستان بكرێتە قوربانی ئەنجامی هەڵبژاردنەكەی (12ی ئایار)ی عێراق، كە تا ئێستا ئەنجام و چارەنووسی نوێنەران و ئاییندەی عێراقی نادیار و تاریك كردووە و بەرژەوەندیی و دەسەڵاتی سیاسیی ئەمه‌ریكای خستووه‌تە مەترسییەوە! بۆیە ترسی شكاندنی قسەی مەكگۆركیش هاتە سەر ترسی بێباكی دەنگدەران!\nلەسەروو هەر مەیل و بیانوویەكەوە، هەرێمی كوردستان شایستەی سیستمێكی پەرلەمانی نمونەیی، حكومەتێكی خزمەتكار و پەرلەمانێكی كارا و چاودێری ڕاستەقینەیە، ئەویش بە هەڵبژاردنێكی ڕاستەقینەی بێگەرد دێتە دی، کە لە ڕابردوودا باشووری كوردستان (هەرێم) پێی نەگەیشتووە، لەمپەرە كەسی و حزبییەكان ڕێگرن، كە ئەویش مەترسییە.


تێپه‌ڕبوونی ژماره‌ی تووشبوان به كۆرۆنا له ٦٠ ملیۆن كه‌س – کۆمەڵە\nئاماره‌كان باس له‌وه ده‌كه‌ن كه ژمارەى تووشبوان و گیانلەدەستدان بە ویرووسی کۆرۆنا لە جیهاندا لە هەڵکشاندایە و ڕۆژی چوارشه‌ممه ژمارەى تووشبوان به‌م ویرووسه ٦٠ ملیۆن کەسی تێپه‌ڕاندووه و له‌و ژماره‌یه، هه‌تا ئێستا یه‌ك ملیۆن و ٤١٩ هەزار کەسیش گیانیان له‌ده‌ستداوه.\nبەپێی ئامارەکانى ماڵپەریی جیهانی “ۆورڵد میتر” كه تایبه‌ته به ئاماری تووشبوان، چاکبونەوە و گیانلەدەستدان بە کۆرۆنا لە ئاستی جیهاندا، ژمارەی تووشبوان بە ویرووسی كۆرۆنا گه‌یشتووه‌ته ٦٠ ملیۆن و ٣٤٩ هەزار و ١٢١ کەس و تا ئێستا لەسەرتاسەری جیهانیشدا، زیاتر لە یەک ملیۆن و ٤١٩ هەزار و ٢٩٦ کەس گیانیان لەدەستداوە کە زۆرترین حاڵەتیان لە ئەمریكا تۆمارکراوە. بەپێى داتاکان، هەریەکە لە وڵاتانى “ئەمریکا، هێندوستان، بڕازیل، ڕووسییه، فه‌ڕانسه، ئیسپانیا، بریتانیا، ئیتالیا، ئاڕژانتین و کۆڵۆمبیا” لە پلەى یه‌ك تا ١٠ی ریزبەندى وڵاتاندا دێن لە روى زۆریى ژمارەى تووشبوان و گیانلەدەستدان به‌م ویرووسه.


عەدنان زورفی و كورد و سێ ئاڵنگاری\nدوای ماوەی زیاتر لە چوار مانگ لە دەستلەكاركێشانەوەی عادل عەبدول مەهدی سەرۆك وەزیرانی پشوو، دواى (15) رۆژیش لە دەست لەكاركێشانەوەی محمد تۆفیق عەلاوی كاندیدی راسپێراوی پێشوو بۆپێكهینانی حكومەت، سەرئەنجام ئەمڕۆ بەرهەم ساڵح سەرۆك كۆماری عێراق، پیاوێكی مەیلە و رۆژئاوایی، كەسێكی كەمێك دوور لە ئێران، كەسێكی بە باگراوندێكی دینی، عەقڵیەتێكی ئەمنی، باوەر بە ناسیۆنالیستی عێراقی و باوەڕ بووبە حكومەتێكی ناوەندیی بەهێز بۆ پێكهێنانی كابینەی نوێی عێراق راسپارد.\nئەو كەسەش عەدنان زورفی تەمەن 54 ساڵە، زورفی لە نەجەف لە دایكبووە و خوێندنی ئیسلامیی لە كوفە تەواو كردووە. ئەو ئەندامی پێشووی حیزبی دەعوەیە، ئێستا سەرۆكی لیستی نەسری حەیدەر عەبادییە لە پەرلەمانی عێراق و لەدوای ساڵی 2003 بۆ چەند جارێك بووەتە پارێزگاری نەجەف.\nزورفی وەك عەبادی باكگراوندێكی رۆژئاوایی هەیە، جیاواز لە سەركردەكانی دیكەی شیعە. هۆكارەكەشی بۆ ئەوە دەگەڕێتەوە كە زورفی لە سەردەمی رژێمی بەعس لە ئێران نەبووە، بەڵكو هەڵهاتووە بۆ سعودیە و دواتر بۆ ئەمریكا و لە ویلایەتی میشگن ژیاوە.\nدەتوانرێت بوترێت ئەم كەسە هەمان كۆپی حەیدەر عەبادی، سەرۆكوەزیرانی پێشووتری عێراقە، بەبەڵگەی ئەوەش زورفی سەرۆكی كوتلەی هاوپەیمانی نەسرە لە ئەنجومەنی نوێنەرانی عێراق، لە هەمان كاتیشدا كەسێكی نزیكی عەبادیە، بۆیە پێدەچێت ئەو سیاسەتانەی كە حەیدەر عەبادی لەكاتی خۆیدا بەرامبەر بە كورد پیادەی دەكردن، لە سەردەمی ئەم بەربژێرەشدا جارێكی دیكە ئەگەر دەقاودەقیش نەبێت، بەشێوەیەك لە شێوەكان جارێكی دیكە پیادەبكرێنەوە.\nعەدنان زورفی بەرامبەر بە هەرێمی كوردستان، وەك پێشتر لە لێدوان و نوسینەكانیدا دەردەكەوێت، زۆر توندە، بەتایبەتی لە دۆسیەی نەوت، بودجە و پەیوەندیە سیاسیەكانی بەرپرسانی كورد لەگەڵ سەرۆك وەزیرانەكانی پێشووتری عێراق، وەك عەبادی، عادل عەبدولمەهدی و مالیكی، هەروەها لە كاتی سەردانی بەرپرسانی ئەمریكاشدا بۆهەرێمی كوردستان، هەڵوێستی توندی هەبووە.\nبە خوێندنەوەیەكی كورتیش لەوە تێ دەگەین، عەدنان زورفیش ئەو كەسە نیە كە كورد چاوەرێی دەكرد، بەڵام قسەكە لێرەدا ئەوەیە، لە ئەگەری رازی بونی كورد بەم بەربژێرە، پێویستە بەرپرسانی كورد هەر لە سەرەتاوە رێكکەوتنێكی نوێ و شەفافانەی لەگەڵ ئەنجام بدەن، بۆ ئەوەی ئەمیش بە دەردی سەرۆك وەزیرەكانی پێشوو نەچێت، بەڵام لەگەڵ ئەوەشدا لە ئێستادا عەدنان زورفی سێ تەحدی(ئاڵنگاری ) لەبەردەمیدا وەستاونەتەوە ئەوانیش:\n1-بەشێكی سەرەكی پاڵپشتییەكانی عەدنان زورفی، دەوەستێتە سەر كوتلە سیاسییەكانی ناو پەرلەمان، ئەویش بەوەی تاچەند پشتیوانی لێدەكەن و بەدەردی محمد تۆفیق عەلاوی نابرێت، بەتایبەتی كورد و سوننەكان، چونكە وەك كوردەواری دەڵێت، مانگەشەو سەرلەئێوارە دیارە. هەر لە ئێستاوە بەشێك لە لایەنە شیعیەكان، بەتایبەتی كوتلەی فتحی هادی ئامری، ئیئتیلافی دەوڵەتی یاسای مالیكی و قەیس خز علی، لە دەستنیشانكردنی ئەم كەسە نارازین و دەڵێن بەرهەم ساڵح بەڵینەكەی خۆی نەبردوەتەوەسەر و عەدنان زورفی رەت دەكەنەوە.\n2-شەقامی عێراقی و بەتایبەتی خۆپیشاندەران لە دەستنیشانكردنی ئەم جۆرە كەسانە رازی نین، بەڵكو ئەوان دەیانەوێت كەسێكی سەربەخۆ ببێتە سەرۆكوەزیران، ئەمەش وادەكات گرفت بۆ زورفی دروست ببێت و نەبێتە جێگای متمانەی تەواوی هاوڵاتیان.\n3- لە هەموو گرنگتریش ئەوەیە تاچەند عەدنان زروفی كۆمەڵگەی نێودەوڵەتی و بەتایبەتی ئەمریكا و ئێران رازی دەكات، كە پشتیوانی لێ بكەن، چونكە وەك دەزانرێت هەریەك لەم دوو دەوڵەتە رۆڵی گەورەی هەیە لەسەقامگیری عێراق و دانانی كەسە یەكەمەكانی عێراق لە پۆستەكاند. بە تێڕوانینی بەندە بەهۆی فشارەكانی ئەمریكا بۆ سەرئێران، كوژرانی قاسم سلێمانی و لە ئێستاشدا بڵاوبونەوەی ڤایرۆسی كۆرۆنا لە ئێران، رەنگە رۆڵی ئێران كەمێك لە عێراقدا پاشەكشەی كردبێَت، بەڵام دواجاریش دەبێت ئەوەمان لەبیر نەچێت و وەكیلەكانی ئێران رۆڵیان لە عێراقدا نەمردووە و هەرماون.\nلە كۆتایشدا ئەمەش بەجێ دەهێڵین بۆ رۆژگار و بۆ ئەو 30 رۆژەی كە لەبەردەم كاندیدی راسپێراودا هەیە، بزانین كێ یارییەكە دەباتەوە ئەمریكا یان ئێران.


دکتۆر سالار باسیره : هیچ مرۆڤێک نه وه‌ک شۆڕشگێر وه نه وه‌ک مرۆڤکوژ له دایک بووه . – WTARIKURD\nدکتۆر سالار باسیره : هیچ مرۆڤێک نه وه‌ک شۆڕشگێر وه نه وه‌ک مرۆڤکوژ له دایک بووه .\nهیچ مرۆڤێک نه وه‌ک شۆرشگێڕ وه نه وه‌ک مرۆڤکوژ له دایک بووه ، بۆچی دواتر ئه‌و مرۆڤه ده‌بێته داعش ، مرۆڤکوژ یان شۆڕشگێر ده‌کرێ هۆکاره‌کانی له‌نێو ئه‌و کۆمه‌لگایه خۆیدا بدۆزینه‌وه ئه‌گه‌ر ته‌ندروستانه‌و زانستانه به شوێن ئه‌و هۆکارانه‌دا بگه‌رێین … پێویسته هه‌ندێک له داعشه ده‌ستگیرکراوه‌کان بهێنرێنه سه‌ر شاشه‌کانی تیڤی و وتووێژیان له‌گه‌لدا بکرێن بۆچی ئه‌و مرۆڤه بۆته توندڕه‌و ، بۆچی بۆته کۆمه‌لکوژو درندە … ئه‌وه‌ش ئه‌رکی کۆمه‌لناسان و ده‌رونناسان و شاره‌زایانی ئاینیشه … لە زیانی مندالی ئەو مرۆفە بکۆلریتەوەو لەو زینکەیەش کە ئەوی تیدا کەورە بووە ،، بنه‌بڕکردنی ئه‌م دیارده خه‌ته‌رناکانه به کوشتنی یه‌کتر ته‌واو نابێت به‌لکو له بنه‌بڕکردن یان که‌مکردنه‌وه‌ی ئه‌و هۆکارانه خۆیدا دێت که ئه‌و جۆره کۆمەلکاو مرۆڤانه به‌رهه‌م ده‌هێنن …\nپێش هه‌موو شت که‌مکردنه‌وه‌ی هه‌ژاری و دابین کردنی نان و ئازادی ، دابینکردنی دادپه‌روه‌ری کۆمه‌لایه‌تی ، رێگاگرتن له په‌روه‌رده‌کردنی ئه‌فکاری توندڕه‌وانه‌و ده‌مارگیریی له ئاینیشدا ، به‌رهه‌مهێنانی کۆمه‌لگایه‌کی ته‌ندروست … به‌واتا پێدانی هیوای ژیان به مرۆڤه‌کان ، زۆرێک له‌وانه که له ژیانی ئه‌م دونیایه‌یاندا بێهیواو نابه‌خته‌وه‌رن به تێڕوانینی خۆیان له جیهادکردندا ” شه‌هید ” ببن به هیوای ژیانێکی ئه‌به‌دی و به‌خته‌وه‌رانه له ژیانی ئه‌و دونیاکه‌ی تریاندا ، ئەم جۆرە بیرکردنەوەیە بی هۆکار نیە … به‌لی بۆ شیکردنه‌وه‌و لێکدانه‌وه له‌و دیاردانه ، له‌و مرۆڤانه که‌به‌رهه‌می واقیعی کۆمه‌لگاکه‌ی خۆیانن … به هیوام ئه‌م بابه‌ته ببێته جێگای مشتوموڕی گشتی و میدیاکان و پسپۆرانی ئه‌م بواره .\nجیهاد موحەمەد : توندوتیژی‌و لێبوردەیی لە قورئاندا .\nئه‌مریكا هه‌ڕه‌شه‌ی راگرتنی هاوكاریه سه‌ربازیه‌كانی له مه‌سعود بارزانی كردووه .


نەتەوە یەکگرتووەکان: یەک لەسەر چواری دانیشتوانی ئۆکرانیا ئاوارەبوون\nئاژانسی کۆچبەرانی نەتەوەیەکگرتووەکان ناسراو بە UNHCR دەڵێت لەوەتەی ڕووسیا هێرشی کردۆتە سەرۆ ئۆکرانیا، زیاتر لە ١٠ ملیۆن هاووڵاتی ئۆکرانیا ئاوارەبوون، ئەمەش واتا زیاتر یەک لەسەر چواری تەواوی دانیشتوانی ئەو وڵاتە کە کۆی ژمارەی دانیشتوانی نزیکەی ٤٤ ملیۆنە.\nنزیکەی ٣.٧ ملیۆن ئۆکرانی ئاوارەی وڵاتانی دراوسێ بوون. زیاتر لە ٦.٥ ملیۆن کەس لە نێو خاکی ئۆکرانیادا ئاوارەبوون. لەوەتەی هێرشی ڕووسیا بۆ ئۆکرانیا ٢٤ ی مانگی ڕابردوو دەستیپێکردووە.\nنەتەوە یەکگرتووەکان دەڵێت زیاتر لە ١٣ ملیۆن ئۆکرانی لە نێو وڵاتەکەیاندا بەهۆی شەر و ململانێ گیریانخواردووە.\nکارۆلینا لیندهۆڵم بیڵینگ دەڵێت لەماوەی مانگی ڕابردوودا هەموو شتێک لە ئۆکرانیا گۆڕاوە. خانوو، پرۆژەی ئاودانکردنەوە، و باڵەخانەی بەرز هەموو تەختی زەوی کراون.\nبیڵینگ گوتی "ڕووبەڕووی قەیرانێکی مرۆیی گەورە بووینەتەوە، کە چرکە بە چرکە گەورەتر دەبێت."\nهێزەکانیڕرووسیا ڕووبەڕووی بەرگریکردنێکی چاوەڕواننەکراو لەلایەن هێزەکانی ئۆکرانیاوە بوونەتەوە. سەرۆکی وڵاتەکە، ڤۆڵۆدیمیر زێلێنسکی، بڕیاریداوە لە وڵاتەکە بمێنێتەوە وهەڵنەیەت. ئەمەش وادەردەکەوێت ورەی سەربازانی ئۆکرانیای بەرزکردبێتەوە تا بەرپەرچی هێزەکانی ڕووسیا بدەنەوە.\nوڵاتانی رۆژئاوا بە ئەمەریکاوە چەکیان بۆ ئۆکرانیا دابینکردووە، کە تیایاندا فرۆکەی بێفڕۆکەوانی جەنگی، موشەکی دژە فڕۆکە، وموشەکی دژە تانک هەن. بەڵام ئۆکرانییەکان دەڵێن چەکی بەهێزتریان پێویستە بۆ ئەوەی شەڕەکە ببەنەوە.\nیەکێک لەهۆکارەکانی پوتن بۆ ئەم شەڕە بانگەشەیەکی بێبنەمایە کە ئۆکرانیا ویستووەیەتی جینۆساید دژی هاووڵاتییە رووس زمانەکانی ئەنجامبدات.


دارستانێكی نوێ له‌شاری هه‌ولێر دروست ده‌كرێت\nسەرەتا › باسنیوز › دارستانێكی نوێ له‌شاری هه‌ولێر دروست ده‌كرێت\n2019/05/16 | 15:55\nسه‌رۆكی ئه‌نجومه‌نی پارێزگای هه‌ولێر ئاماژه به‌وه ده‌كات كه زبڵخانه‌ی كانی قڕژاڵه نامێنێت و ده‌كرێته دارستان و بڕیاره زبڵخانه‌یه‌كی دیكه دروست بكرێت.\nعه‌لی ره‌شید، سه‌رۆكی ئه‌نجومه‌نی پارێزگای هه‌ولێر بۆ (باسنیوز) گوتی: "بڕیادراوه بە دەستپێکردنی هەڵمەتێک بۆ چارەسەری هەردوو زبڵخانەی کۆنی هەولێر لەنێوان بەستی قەتەوی و ناوچەی پیشەسازی باشوور هەروەها زبڵخانەی ئێستای شاری هەولێر لە کانی قرژاڵە".\nگوتیشی: "ئه‌مرۆ یه‌كه‌م هه‌نگاوی كاركردن له دارستانی كانی قرژاڵه نراوه و پێشووتر گه‌وه‌رترین زبڵخانه‌ی هه‌ولێر بووه ئێستا ته‌خت كراوه و خۆڵی بۆ هێنراوه و خه‌ریكن داری تێدا ده‌چێنرێت بۆ ئه‌وه‌ی بكرێته دارستانێكی نوێ له هه‌ولێر".\nسه‌رۆكی ئه‌نجومه‌نی پارێزگای هه‌ولێر ئەوەشی خستە ڕوو، بڕیاره شوێنێكی دیكه بۆ زبڵخانه‌ی هه‌ولێر دروست بكرێت.


میلشیاكانی توركیا لە لیبیاوە بەرەو باشووری ئەفەریقا\n09:57 - 28/03/2021\nمیلشیاكانی توركیا لە لیبیاوە بەرەو باشووری ئەفەریقا\nچەند رۆژێكە سەرچاوە میدیاییەكان نوێترین هەنگاوی سیاسەتی دەرەوەی توركیایان ئاشكراكردووە و باس لەوە دەكەن ئەو وڵاتە چەكدارەكانی خۆی لە لیبیا كەمدەكاتەوە و لە بری ئەوەی بیانگێڕێتەوە بۆ وڵاتەكەی بەرەو وڵاتێكی دیكەیان دەبات لە كیشوەری ئەفەریقا ، وەك شرۆڤەكاران باسی دەكەن ئەو وڵاتە دەبێتە دەروازەیەكی تری دەستێوەردانەكانی توركیا لە كیشوەری ڕەشی ئەفەریقی، ئەویش وڵاتی مالییە، بەو هەنگاوەش بەدووری نازانن كێشە بۆبەرژەوەندییەكانی فەرەنسا لە وڵاتی مالیدا دروست بكات كە سەردەمانێكی زۆرە لەو وڵاتەدا بەرژەوەندی هەیەو شەڕی گروپە تیرۆرستیەكانیش دەكات.\nمالی وڵاتێکە لە ڕۆژئاوای ئەفریقا. مالی هاوسنوورە لەگەڵ جەزائیر لە باکوورییەوە، نیجەر لە ڕۆژهەڵاتەوە، بورکینۆفاسۆ، کۆتدیڤوار و گینێ لە باشوورییەوە و مۆریتانیا لە ڕۆژئاوایەوە. ڕووبەری مالی دەکاتە ١، ٢٤٠، ١٩٢کم دووجا. دانیشتوانی وڵاتەکە دەکاتە ١٩.١ میلیۆن کەس و پایتەختی وڵاتەکە شاری باماکۆیە. ٦٧٪ی دانیشتوانی وڵاتەکە تەمەنییان لە ژێر ٢٥ ساڵانە.\nبە پێی سەرژمێری ساڵی 2009، دانیستوانی مالی 14.5ملیۆن کەسە. زۆربەی ئەم خەڵکە (68%) دانیشتووی گوندەکانن. 5-10%ی خەڵکی مالیش ھێشتا نیشتەجێ نەبوون و ھەر لە ناو دەشتەکاندا دەژین. زۆربەی دانیشتوانی مالی لە بەشی باشووری ئەم وڵاتەدا دەژین، بە تایبەت لە شاری باماکۆی پایتەخت.\n%90خەڵکی مالی موسوڵمانی سوننە و سۆفین، 5% مەسیحی و 5% دیکەیش پەیڕەوی ئایینە کۆنەکانی ئەم وڵاتە وەکوو بتپەرستی و ئانیمیزمن.\nبە ھۆی لاواز بوونی حکوومەتی ناوەندی لە مالی، بەشێکی گەورە لە ناوچەکانی باکوور و ڕۆژھەڵاتی ئەم وڵاتە کەوتوونەتە ژێر دەستەڵاتی ھێزە چەکدارەکانی سەر بە ڕێکخراوی ئەلقاعیدە. لە مانگی كانوونی یەكەمی ساڵی ٢٠١٣، لەگەڵ بڕیاری سەرۆککۆماری فەڕانسە فرانسوا ئۆلاند ھەندێک لەوڵاتە ئەو رووپاییەکان یوەکوو فەرەنسا، بەلژیکا و بریتانیا دەستیان کرد بە ھەناردە کردنی ئەرتەشەکانی خۆیان بۆ مالی، تا لە ڕووخانی حکوومەتی ئەم وڵاتە لە لایەن ئەلقاعیدەوە بەرگری بکەن لە ئێستاشدا وڵاتی توركیا مرخی لەو وڵاتە خۆشكردووەو دەیەوێت چەكدارەكانی بباتە ئەو وڵاتە.\nهەندێك لە سەرچاوەی تایبەت لەنێو میلشیاكانی لیبیا كە لە لایەن توركیاوە سپۆنسەر و ئاراستە دەكرێن بە میدیا عەرەبییەكانیان گوتووە، لەنێو ئەفسەرانی ئەو میلشیایانەدا چەند رۆژێكە كێشەو ناڕەزایەتی دروستبووەو داوای ئەوە دەكەن بیانگێڕنەوە بۆ وڵاتی خۆیان كە سوریایە، ماوەیەكیش پێش لە ئێستا وڵاتی توركیا لە ئاوارەكانی سوریای نێوتوركیا و ئەوانەی كە بەدوای تیكەنانێكدا بۆ خۆیان و منداڵەكانیان دەگەڕان بەناچاریی بوونە چەكدار لە ڕیزیی میلشیاكانی توركیادا و ڕەوانەی لیبیا كران.\nبە پێی هەندێك لەو سەرچاوانەی كە قسەیان بۆ –سكای نیوزی عەرەبی –كردووە، ئەنكەرە چەكدارە توندڕەوەكانی سەربەخۆی لە لیبیاوە دەگوازێتەوە بەرەو وڵاتی مالی ، بەو پێیشە بە دووری نازانن لەگەڵ بەرژەوەندییەكانی وڵاتی فەرەنسا ڕوو بوروو بببنەوە بەو پێیەی فەرەنسا لە مێژە بەرژەوەندییەكانی لە وڵاتی مالیدا جێگیركردووە.\nسەرچاوە توركیەكان باسیان لەوەش كردووە ئەو هەنگاوەی توركیا لەدوای لێدوانەكانی وەزیری دەرەوەی فەرەنسا هات كە جەختی لەسەر ئەوە دەكردەوە كە پێویستە میلشیاچەكدارەكانی سەر بە توركیا لە خاكی لیبیا بچنە دەرەوە، بۆ بەرپەرچدانەوەی ئەو لێدوانانەش توركیا دەیەوێت هەنگاوێكی لەو شێوەی بنێت كە لانی كەم فەرەنسا ناچار بە پاشە كشە لەو بۆ چوونەی بكات و چیتر سەرودڵی توركەكان نەگرێت لە لیبیا.\nبە پێی ڕاپۆرتە رۆژنامەوانییەكان بردنە دەرەوەی چەكدارەكانی توركیا لە لیبیا بۆ ئەوە نییە كە بیانگێڕێتەوە بۆ ولاتی خۆی، یان بۆ سوریا(بەوپێیەی كە زۆرینەیان خەڵكی سوریان)، بەڵكو پلانی بۆ ئەوە داناوە بەرەو وڵاتێكی وایان ببات كە خودی چەكدارەكانی نەبینیویانە و نەشارەزای پێكهاتەو سروشتەكەین، وەك سەرچاوە ئاگادارەكان باسیان كردووە لەنێو خودی چەكدارەكاندا ناكۆكی لەو بارەیەوە سەری هەڵداوە، هەندێكیان پێیان وایە دەبێت بگەڕێنەوە بۆ نێو وڵاتی خۆیان و هەندێكی تریشیان خۆیان بۆ ئەوە ئامادەكردووە ڕوو لە وڵاتی مالی بكەن.\nبە پێی سەرچاوە رۆژنامەوانییەكان نزیكبوونەوەی فەرەنسا لە توركیا بۆ ئەوەیە كە ئەو بڕیارە نەخاتە بواری جێبەجێكردنەوەو تەنانەت لەناوخۆی فەرەنساشدا هەڵمەتی دەستگیركردنی ئەو كوردانەی دەستپێكردووە كە چالاكی لە دژی دەوڵەتی تورك ئەنجام دەدەن و پێیان وایە بۆ سەرنجڕاكێشانی توركیا و دوورخستنەوەیەتی لەو بریارەیە كە دەیەوێت چەكدارەكانی ڕەوانەی مالی بكات.\nبەڕێوەبەری (ناوەندی ئەوروپی بۆ توێژینەوەی تیرۆر) جاسم محەمەد، بە سكای نیوزی گوتووم: هۆكاری سەرەكی ناكۆكییەكانی نێوان سەرۆكی فەرەنسا و توركیا ئەوەیە كە فەرەنسا توركیای بەوە تاوانباركردووە كە گوایە دەستی لە هەڵبژاردنە ناوخۆییەكانی ئەو وڵاتەدا كردووە، بەڵام لە ڕاستیدا ئەوە وانیە، بەڵكو ئەوەی دیزەبەدەرخۆنەكردنی بابەتە ڕاستیەكە و سەرلێشواندنی گشتییە بۆ ئەوەی چاوی خەڵك نەچێتە سەر گواستنەوەی چەكدارە توندڕەوە سورییەكانی توركیا بۆ وڵاتی مالی كە پریەتی لەبەرژەوەندیی فەرەنسیەكان.\nئەو شارەزایە باس لەوەش دەكات كە ترسی ڕاستەقینەی فەرەنسا لە دەستێوەردانی توركیا لە وڵاتی لیبیا بۆ ئەوە بووە بەرژەوەندیی وڵاتانی رۆژئاوا لە باكور و باكووری رۆژئاوای ئەفەریق دەخاتە مەترسییەوە، هەر بۆیە نیگەرانی خۆی لە بوون و مانەوەی هێزە توركیەكان دەربریوە لەوڵاتی لیبیا و دەیەوێت بە شێوازی دبلۆماسیانە ڕوبەڕووی ببێتەوە.\nلە لایەكی تریشەوە كاتێك لە رۆژی 20/8/2020 "لە مالی كودەتای سەربازی ئەنجامدرا"و سەربازەكان ئیبراهیم ئەبو بەكر كیتا سەرۆكکۆمار و سۆمیلۆ بویی سەرۆكوەزیرانی مالیان دەستگیر كرد، ئیبراهیم ئەبوبەكر كیتا، كە لەلایەن گرووپێك سەربازەوە لە شوێنی حەوانەوەكەیەوە برا بۆ بنكەی سەربازیی شاری كاتی لەتەلەڤیزیۆنی فەرمیدا، وتارێكی كورتی پێشكەش كرد.\nسەرۆك كۆماری مالی باسی لەوە كرد، شكستی هێناوە لە ئەنجامدانی چاكسازیی لە ناو سوپادا و پەشیمانی خۆی راگەیاند بەهۆی گیانلەدەستدانی خەڵكی لەو خۆپیشاندانانەی، كە لە ١٠-١٢ی تەمووزدا، سازكران.\nئیبراهیم ئەبوبەكر كیتا باسی لەوەش كرد، كە پەرلەمان و حكومەتی هەڵوەشاندووەتەوە و وتیشی: نامەوێت لە پێناو مانەوە لە دەسەڵات، خوێبڕژێت. وەزارەتی دەرەوەی توركیا لە بەیاننامەیەكدا نیگەرانی خۆی دەربڕی و ڕیانگەیاند هەرچییان كردبێت لەو وڵاتەدا لەڕێگەی نەتەوەیەكگرتووەكان و گروپی وڵاتانی رۆژئاوای ئەفەریقییەوە بووە.، هەروەها لە بەیاننامەكەی وەزارەتی دەرەوەی توركیادا ناوی كودەتا چییەكانی بە یاخیبوو ناوهێنا، لە لایەكی تریشەوە توركیا پەیوەندی ژێربەژێری لەگەڵ ژمارەیەك حیزب و گروپ و كەسایەتی مالی هەیە، جگە لەوەش بەناوی دروستكردنی مزگەوت و خزمەتگوزاریی و كاروباری خێرخوازییەوە چەندین كاری لەو وڵاتە كردووەو ئامانجیشی دەستێوەردان بووە.\nنوسەر و رۆژنامەنووس (مونیر ئەدیب) كە لەبواری گروپە توندڕەوەكانی جیهاندا پسپۆر و ئاگادارە باس لەوە دەكات تا ئێستاش توركیا پشتیوانی لە تیرۆر دەكات، گروپ و دەستەی چەكداریی توندڕەو گەورەو پەروەردە دەكات، وەك ئەو گەنجانەی كە خەڵكی سوریا بوون و كردنیە چەكدارو ڕەوانەی لیبیای كردن، بە پێی سەرچاوە هەواڵییەكان ئێستاش دەیەوێت بەرەو مالییان ببات، یان بەرەو هەندێك لە وڵاتانی باكوری رۆژئاوای كیشوەری ئەفەریقا بەڵام ئەوەی جێگەی سەرنجە زۆرینەی ئەو وڵاتانەی كە توركیا دەیەوێت كاری تێدا بكات، یان میلشیای بۆ بنێرێت گروپە تیرۆرسیتەكانی تێدایە و خەریكی ئەنجامدانی كاری توندوتیژیین.\nبە پێی وتەی ئەو نوسەرو رۆژنامەنووسە كە قسەی بۆ سكای نیوز كردووە، دۆسیەی تیرۆر لە وڵاتی مالی لە روانگەی نێو دەوڵەتییەوە جێگەی سەرنجە، لەدوای نەمانی داعش لە سوریاو عیراق بەدوور نازانرێت لە كیشوەری ئەفەریقاوە دەوڵەتی ئیسلامی ڕابگەیەنرێتەوە، مونیرئەدیب باس لەوەش دەكات ماوەیەكی زۆرە فەرەنسا شەڕی ئەو گروپانە دەكات ، بەڵام نەیتوانیوە سەركەوتوو بێت، ئەو رۆژنامەنووسە میسرییە داوا لە وڵاتانی عەرەبی و ئەوروپی و بگرە جیهانیش دەكات، تا كارلەكار نەترازاوە هاوپەیمانییەك بۆ ڕێگری لە دورستبوونەوەی دەوڵەتی ئیسلامی لە كیشوەری ڕەش دروست بكەن، بە پێچەوانەوە مەترسی گەورە لەوێوە سەرچاوە دەگرێت و كێشەكە جارێكی تر لە كیشوەری ڕشەوە سەرهەڵدەداتەوە.


یەکڕیزی لایەنە کوردستانییەکان خاڵێکى گرنگە بۆ گەشەکردنی هەرێمی کوردستان – سنور میدیا\nیەکڕیزی لایەنە کوردستانییەکان خاڵێکى گرنگە بۆ گەشەکردنی هەرێمی کوردستان\nژمارەی بینین: 108\nهاوسەرۆکانی یەکێتی نیشتمانى کوردستان، یەکڕیزی و یەکدەنگی لەگەڵ هەموو لایەنە کوردستانییەکان دووپاتدەکەنەوە و بە خاڵێکی گرنگى لەقەڵەمدەدەن بۆ گەشەکردنی زیاتری هەرێمی کوردستان لەهەموو رووەکانەوە.\nهاوکات جەختیان لە جێبەجێکردنی سەرجەم خاڵەکانی ئەو رێککەوتنە کردەوە کە لەگەڵ پارتی دیموکراتی کوردستان هەیانە بۆ بەشداریکردن و بەرێوەبردنی حکومەت کە دەبێتە مایەی زیاتر سەقامگیریی هەرێم و دابینکردنی ژیانێکی شایستە و خزمەتکردنی زیاتری کۆمەڵانی خەڵکی کوردستان.\nبافڵ تاڵەبانی و لاهور شێخ جەنگی، لە میانى کۆبونەوەیان لەگەڵ باڵیۆزی ئەمریكا لە عێراق و کونسوڵی گشتی ئەمریکا لە هەرێم، دوایین پێشهات و گۆڕانکارییەکانی عێراق و هەرێمی کوردستانیان، لەرووی سیاسی و ئەمنی و ئابوورییەوە تاوتوێ کرد.\nبەگرنگییەوە ئاماژەیان بە پەسەندكردنی یاسای بودجەی عێراق و چەسپاندنی پشكی هەرێم كرد، بەپێویستیشى دەزانن، بودجە لەپێناو گەشەپێدانی ئابووری و دابینكردنی خۆشگوزەرانی و باشترکردنی بژێوی ژیان بەگەڕبخرێت.\nبافڵ تاڵەبانی و لاهور شێخ جەنگی، ھاوسەرۆکانی یەکێتیی نیشتمانیی کوردستان لە دەباشان پێشوازییان لە ماسیو تولەر باڵیۆزی ئەمریكا لە عێراق و رۆب واڵەر، کونسوڵی گشتی ئەمریکا لە هەرێم کرد.\nلە کۆبوونەوەیەکەدا دوایین پێشهات و گۆڕانکارییەکانی عێراق و هەرێمی کوردستان، لەرووی سیاسی و ئەمنی و ئابوورییەوە تاوتوێکرا، بەتایبەت مەترسی پاشماوەکانی داعش لەسەر ئاسایش و ئارامی ناوچەکە و ئەنجامدانی هەڵبژاردنی پێشوەختەی ئەنجوومەنی نوێنەرانی عێراق و گفتوگۆی ستراتیژیی نێوان ئەمەریكا و عێراق و پەسەندکردنی بودجەی عێراق.\nهاوسەرۆکانی یەکێتی کۆی روانین و پێشنیار و بڕیارەکانی یەکێتییان لەبارەی پێشهات و پرسەکان خستەڕوو، بەگرنگییەوە ئاماژەیان بە پەسەندكردنی یاسای بودجەی عێراق و چەسپاندنی پشكی هەرێم كرد. جەختیان کردەوە كە پێویستە بودجە لەپێناو گەشەپێدانی ئابووری و دابینكردنی خۆشگوزەرانی و باشترکردنی بژێوی ژیان بەگەڕبخرێت و ئەم هەنگاوەشیان بە سەرەتایەکی باش بۆ دروستکردنەوەی متمانە لەنێوان هەرێم و عێراق وەسفکرد.\nهەر لەکۆبوونەوەکەدا هاوسەرۆکان خواستی یەکێتییان دووپاتکردەوە بۆ ئەنجامدانی هەڵبژاردنی پێشوەختەی ئەنجوومەنی نوێنەرانی عێراق لەکاتی خۆیدا و بەڕێوەچوونی هەڵبژاردنێکی پاک و بێگەرد بە چاودێری ناوەندە نێودەوڵەتییەکان و دوور لە دەستتێوەردان کە گوزارشت لە ئیرادەی هەموو پێکهاتەکان بکات. ئەم هەنگاوەشیان بە فاکتەری سەقامگیری سیاسی، ئاسایش، ئابووری و کۆمەڵایەتی لە قەڵەمدا.\nلەبارەی جموجۆڵی پاشماوەکانی داعش بیروڕا ئاڵوگۆڕکرا و جەخت لە هەماهەنگی زیاتری نێوان هێزی پێشمەرگە و سوپای عێراق لەگەڵ هێزەکانی هاوپەیمانان کرایەوە بۆ رووبەڕووبوونەوەی پاشماوەکانی تیرۆریستان و بەرقەرارکردنی ئارامی زیاتر بۆ عێراق و هەرێمی کوردستان.\nلەبارەی دۆخی ناوخۆی هەرێمی کوردستانیش هاوسەرۆکانی یەکێتیی ویستی حزبەکەیان بۆ یەکڕیزی و یەکدەنگی لەگەڵ هەموو لایەنە کوردستانییەکان دووپاتکردەوە و بە خاڵێکی گرنگیان لەقەڵەمدا بۆ گەشەکردنی زیاتری هەرێمی کوردستان لەهەموو رووەکانەوە.


پەیوەندی بە منداڵە ئێزدییەكانەوە هەیە حكومەتی هەرێم وەڵامی ڕێكخراوی لێبوردنی نێودەوڵەتی دەداتەوە – تۆڕی میدیایی خەڵک\n2020/08/03 - 3:06 PM\nڕێكخەری ڕاسپاردە نێودەوڵەتییەكان لە حكومەتی هەرێمی كوردستان، وەڵامی راپۆرتی رێكخراوی لێبوردنی نێودەوڵەتی دادتەوە سەبارەت بە منداڵە ئێزدیەكان كە لە 30ی تەمموزی ڕابردوو لەژێر ناونیشانی “عێراق: پاشماوەی تیرۆر: كێشەی منداڵانی رزگاربووی ئێزیدی لە دەستی داعش” لەلایەن ڕێكخراوەكەوە بڵاوكرایەوە.\nراپۆرتەكە بەدواداچوون بۆ نەهامەتیی و بارودۆخی جەستەیی و دەروونی ئەو منداڵانەی ئێزیدییەكان دەكات كە لە كەمپەكانی عێراق نیشتەجێن، بەشێك لە راپۆرتەكەیان تەرخان كردووە بۆ باسكردنی باشی بارودۆخی منداڵانی ئێزیدییەكان لە ھەرێمی كوردستان.\nرێكخەری راسپاردە نێودەوڵەتییەكان(OCIA) لە حكومەتی ھەرێمی كوردستان لە بەیاننامەیەكدا بەمشێوەیە وەڵامی ڕاپۆرتەكەی ڕێكخراوی لێبوردنی نێودەوڵەتی دەداتەوە:-\nبەڕێوەبەرایەتی كاروباری ئێزیدییەكان شانبەشان لەگەڵ ئەو لێژنانەی كە لەلایەن نووسینگەی سەرۆكی ئەنجومەنی وەزیران پێكھاتوون ھەمووتواناكانیان خستۆتەگەڕ بۆ دابینكردنی پێداویستییەكانی منداڵانی ئێزیدی و كەمكردنەوەی ئازار و نەھامەتییەكانی كە رووبەڕووی بوونەتەوە لە ماوەی ساڵانی رابردوو. سەرەڕای ئەمەش حكومەتی ھەرێمی كوردستان لەگەڵ رێكخراوە نێوخۆكان و نێودەوڵەتییەكان چەند تۆڕێكی ھەماھەنگی دروستكردووە. تاوەكو ئێستا كێشەی كەمی پارەی تەرخانكراو و پەتا و نەخۆشی دوای ئەم رووداوانە و دەستكەوتنی دۆكیومێنت و بەڵگەنامە یاساییەكان یەكلا نەبۆتەوە، ئەمەو جگە لەو كۆسپ و تەگەرانەی كەلە ئەنجامی بڵاوبوونەوەی پەتای ڤایرۆسی كۆڕۆنا كۆڤید-19 بڵاو بۆتەوە.\nمامەڵەكردنی تیرۆریستانی داعش لەگەڵ دەستگیركراوانی ئێزیدییەكان زۆر نامرۆڤانە بوو، حكومەتی ھەرێمی كوردستان ھەوڵ و كۆششی زۆری داوە بۆ كەمكردنەوەی ئازارەكانیان لە رێگەی دابینكردنی چارەسەری جەستەیی و دەرونی پێویست، ھەروەھا دابینكردنی خزمەتگوزاری بۆ دایكان و كەلوپەلی تەندروستی لە ناو كەمپەكان. تاوەكو ئێستا تەنھا 6 لەو منداڵانەی ئێزیدییەكان لە ھەرێمی كوردستان دەستنیشان كراون باوكەكانیان ئەندامانی سەر بەداعشن و نەناسراون. لە پارێزگای دھۆك پڕۆسەی تۆماركردنی بەڵگەنامەكان ئەنجام دەدرێت بۆ ئەو منداڵانەی كە بێ باوكن سەرپەرشتیكاریان نییە یان لەگەڵ خێزانی دیكە ھاتوون بۆ كەمپەكان، سەرەڕای ئەمەش بریكاری یاسایی ھەڵدەستن بە ئەنجامدان و تەواوكردنی بەڵگەنامە یاساییەكان بە ھەماھەنگی لەگەڵ دادگای باری كەسی لە دھۆك. پڕۆسەی بەدەستھێنانی ناسنامە و رەگەزنامەی عێراقی و بەڵگەنامەكانی زەواج بەردەوامی ھەیە.\nیاسای عێراقی لەمبارەیەوە كەموكوڕی زۆری تێدایە و بەپێی ئەم یاسایە دەبێت ئەو منداڵانەی كە لەدایك بوون و دایك و باوكیان نادیارە وەك مسوڵمان تۆمار بكرێن كە ئەمەش كێشەی دروست كردووە بۆ پڕۆسەی تۆماركردن. ھەوڵەكان خراوەتەكار بۆ ھەمواركردنەوەی ئەم یاسایە و چەند قۆناغێكی بەرچاوی بڕییوە. پێویستە یاسایەك بۆ پارێزگاریكردنی منداڵانی ئێزیدییەكان لەبەغدا دەربچێت چونكە حكومەتی فیدرال بەرپرسە و دەسەڵاتی یاسایی فیدرالی هەیە، لەم بارەیەوە یاسایەك داڕێژراوە لە ئەنجومەنی نوێنەرانی عێراق بۆ ماوەی ساڵێكە كاری لەسەر دەكرێت بەناونیشانی “یاسای ئافرەتانی رزگاربوو” ك ئەم پڕۆژە یاسایە پەیوەستە بە قەرەبووكردنەوە ئافرەتان لەگەڵ ئەوەش چارەسەری بۆ منداڵان وەك پێویست لەم یاسایە جێگیر نەكراوە. دەسەڵاتی یاسادانان لە حكومەتی ھەرێمی كوردستان رەزامەندی داوە لەسەر قەرەبووكردنەوەی رزگاربوانی ئێزیدییەكان بێ گوێدان بە رەگەز و تەمەن و بەمەرجێك لەلایەن حكومەتی فیدرال دابینكردنی دارایی لە ئەستۆ بگرێت.\nسەرەڕای ئەمەش پڕۆژە یاساێك ھەیە بە ھەماھەنگی لە نێوان لێژنەی لێكۆڵینەوە لە دھۆك و رێكخراوی GIZ ئەپڕۆژە یاسایە چاوپێكەوتن و زانیاری و داتای قوڵ لەخۆ دەگرێت، بەپێی راسپاردەی ئەم یاسایە بەشێوەیەك داوادەكات كە چارەسەری پێویستی یاسایی منداڵان بخرێتە ناو ئەم پڕۆژە یاسایەی سەرەوە، پڕۆژە یاساكە تەواو بووە و بە ھەردوو زمانی ئینگلیزی وعەرەبی بەردەست دەبێت لە ھەفتەی داھاتوو.\nحكومەتی ھەرێمی كوردستان پێكھاتە ئاینی و مەزھەبییەكانی ناچار نەكردووە بەزمانی كوردی بخوێنن بەڵكو پشتگیریان لێ دەكات كە خوێندن بە زمانی دایك ئەنجام بدەن و چەندین قوتابخانە لە ھەرێمی كوردستان ھەیە كە تایبەتمەندن بۆ خوێندن بە زمانی پێكھاتەكان، دەستەی تایبەت لە بەڕێوەبەرایەتی گشتی فێركردن لە دھۆك كە چاودێرە بەسەر خوێندنی ئاینی ئێزیدییەكان.\nھەر لە ساڵی 1999 قوتابیانی ئێزیدی ئاینی خۆیان لە قوتابخانەكان دەخوێنن لە قوتابخانە حكومییەكان لە ناوچەكانیان ھەر لە قۆناغی یەكەم تا قۆناغی دووازدەھەم. ئەم پێوەرەی خوێندنە بۆ قوتابیانی نیشتەجێی كەمپەكانیش بەم شێوەیەیە، لەگەڵ ئەوەش زۆربەی منداڵەكان و خێزانەكانیان داوای نیشتەجێ بوون و پەنابەری دەكەن لە وڵاتانی دەرەوە بۆیە ئەم شێوازی خوێندنە بۆ بەشێكی كەم جێبەجێ دەكرێت لە ناو كەمپەكان. ھاوكاری تەندروستی و دەرونی پێشكێش بەو ئافرەتانەی كە رووبەڕووی توندوتیژی جنسی بوونەتەوە لەلایەن تیرۆریستانی داعش. لەلایەن بەڕێوەبەرایەتی تەندروستی دھۆك، رێكخراوە ناحكومییە نێودەوڵەتییەكان وەك یونیسێف،\nسندوقی نەتەوەیەكگرتووەكان بۆ نیشتەجێ بوون و GIZ ھەڵدەستن بە كردنەوەی خول و راھێنان بۆ ئامادەكردنی كادیران، ھەروەھا دەستنیشانكردنی ناوەندی تایبەتمەند كە ھەوڵ دەدات بۆ دووبارە شیاندنەوەی ئەو ئافرەتانە بۆ ناو كۆمەڵگا، ئەمەو سەرەڕای ھەوڵەكانی پارێزگای دھۆك بە ھاوكاری لەگەڵ ئاژانسی ئەڵمانی بۆ ھاریكاری نێودەوڵەتی(GIZ) و یونیسێف لەپێناو ئەوەی كە ئافرەتانی رزگار بووی ئێزیدییەكان بچنەوە بەر خوێندن. نووسینگەی رێكخەری راسپاردە نێودەوڵەتییەكان لە حكومەتی ھەرێمی كوردستان(OCIA).\nئێزدییەكانداعشڕێكخەری ڕاسپاردە نێودەوڵەتییەكانعيراقهەرێمی كوردستان


داوا دەكرێت لایەنە ناڕازییەكان واز لە بەیاننامە دەركردنن بهێنن – تۆڕی میدیایی خەڵک\n2018/06/10 - 2:05 PM\nدامەزرێنەرێكی هاوپەیمانی بۆ دیموكراسی‌و دادپەروەری داوا دەكات لایەنە ناڕازییەكان بە یەك فراكسیۆن بچنە بەغداو بە یەك لیستیش بەشداری هەڵبژاردنەكانی هەرێم بكەن.\nسەرگوڵ قەرەداغی ئەندامی دامەزرێنەری هاوپەیمانی بۆ دیموكراسی‌و دادپەروەری بە (خەڵك)ی راگەیاند، ئەم دۆخەی ئێستا ئەوە دەخوازێت كە چیتر ئەو لایەنانەی دەرەوەی دەسەڵات سەیركەر نەبن‌و پێویستە دەربچن لەو ستایلەی خۆیان كە تەنها بەیاننامە دەركردن بێت لە راگەیاندنەكان.\nوتیشی “باشترین هەنگاو ئەوەیە كە بەرەیەكی سیاسی پێكەوە دروست بكەن‌و لە داهاتوودا پێكەوە كار بكەن‌و بڕیار بدەن بە یەك فراكسیۆن بچنە بەغداو بڕیاری ئەوەش بدەن بە یەك لیست بەشداری هەڵبژاردنەكانی هەرێم بكەن”.\nئاماژەی بۆ ئەوەش كرد، ئەمە كاریگەری دەبێت لەسەر ئەوەی ئەو خەڵكەی نائومێد بووە لە دەنگدان ئومێدی بۆ بگەڕێتەوە.\nسەبارەت بە هاوهەڵوێستی ئەو لایەنانە لەكاتێكدا پێشتر هەڵوێستی جیاوازییان هەبوو لەمەڕ دۆخی هەرێم، قەرەداغی رایگەیاند، ئەو ساختەكارییەی لە هەڵبژاردنەكان كرا هەموویان بە ئامانج گیرابوون‌و ئەوەش زەنگێكی ئاگاداركردنەوەیە بۆ ئەو لایەنانە كە چیتر بەئومێدی ئەوە سیاسەت نەكەن ئەو دوو لایەنەی كە دەسەڵاتیان هەیە، پشكێكی دەسەڵاتیان بدەنێ، ئەوان هەمیشە لە كەمیندان بۆ بچوككردنەوەی ئەو لایەنانەو پێویستە ئەمانیش پڕۆژەیان هەبێت‌و خۆیان لەو چەقبەستووییە رزگار بكەن.\nئاشكراشیكرد، ناكرێت ئێمە چاوەڕێ بكەین پارتی‌و یەكێتی بەردەوام كار بكەن‌و بە ئارەووی خۆیان هەر بابەتێك بیانەوێت لە هەرێم كاری لەسەر بكەن، ئەگەر ئەو لایەنانە ئیرادەیان هەبێت بە هەمویانەوە هێزێكی زۆر گەورە بن‌و خەڵكیش ئەوەی دەوێت‌و لایەنەكانیش گەیشتونەتە قەناعەتێك كە پێویستە پێكەوە بن، چونكە بە تەنها هیچیان پێ ناكرێت‌و دەسەڵاتێش بە یەك چاو سەیری هەموویان دەكات.\nرونیشیكردەوە، كاتی گۆڕانكاری هاتووەو هەموو ئاماژەكان بۆ ئەوەیە ئەگەر ئەو لایەنانە پێكەوە بن دەتوانن زۆرینە بەدەست بهێنن، بەڵام پرسیارە قورسەكە ئەوەیە ئایا ئەگەر زۆرینەیان بەدەست هێنا دەتوانن دەستاودەستی دەسەڵات بگرنەدەست، پێموایە دۆخی ناوچەكەو عێراق ئەوە دەخوازێت‌و دواتر ئیرادەی حەق هەر سەردەكەوێت.\nباشورى كوردستانسەرەتاعيراقهاوپەیمانی بۆ دیموکراسی و دادپەروەری\nیەكێتی و پارتی، سێ حزبی كوردی تۆمەتبار دەكەن


وەزیری بازرگانیی: هیچ قەیرانێکی خۆراک دروست نابێت | ROJnews\nشەممە, 14 مار 2020 - 14:56\nوەزیری بازرگانیی، ڕایدەگەیەنێت، کە جموجوڵی بازرگانیی و بەردەوامە و هیچ قەیرانێکی خۆران دروست نابێت، دەشڵێت: بەشی چوار مانگ خۆراکی عەمبارکراومان هەیە.\nکەمال موسلیم، وەزیری بازرگانیی و پیشەسازیی هەرێمی کوردستان لە کۆنگرەکەدا، دڵنیایی دایە هاوڵاتیان، کە هیچ قەیرانێكی خۆراك لە هەرێمی كوردستان نیە و هیچ قەیرانێكیش ڕوونادات "لەبەرئەوەی چەندین سەرچاوەی خۆراكمان هەیە، لەوانە كارگەی ناوخۆیی لە هەرێمی كوردستان و كارگەكانی عێراق".\nلە وەڵامی پرسیاری پەیامنێری ڕۆژنیوز لەبارەی ئەگەری هێنانی كەلوپەلی ماوە بەسەرچوو بۆ نێو بازاڕەكانی هەرێمی كوردستان، وەزیری بازرگانیی وتی:"هاوڵاتیان دڵنیادەكەینەوە كەوا لیژنەكانی قائیمقامەیت لە سەرتاسەری هەرێمی كوردستان لە ئەركەكانی خۆیان بەردەوام دەبن و دەست بەسەر هەموو ئەو خۆراكانەدا دەگرن، كە ماوەبەسەرچوون، خاوەن كۆمپانیاكەش ڕووبەرووی سزادەبێتەوە".


له خۆڵه‌مێشی ته‌رمی نه‌نكی شیرینی بۆ هاوڕێكانی دروستكرد\nله خۆڵه‌مێشی ته‌رمی نه‌نكی شیرینی بۆ هاوڕێكانی دروستكرد\nپۆلیسی ویلایه‌تی كالیفۆرنیا ی ئه‌مه‌ریكی لێكوڵینه‌وه‌ی له‌سه‌ر كه‌یسی ئه‌و خوێندكاره كرد كه پارچه‌ی شیرینی به هاوڕێكانی دابوو كه له خۆڵه‌مێشی ته‌رمی جه‌سته‌ی سوتێنراوی نه‌نكی دروستی كردبوو.\nله ڕاپۆرته‌كه‌دا هاتووه ئه‌و خوێندكاره ئه‌م شیرنیه‌ی پێشكه‌شی هاوڕێكانی كردوه بێ ئه‌وه‌ی پێیان بڵێت له چی دروستی كردوه، بۆ زانینی ڕاستیه‌كانیش پشكنین بۆ شیرینیه‌كه نه‌كراوه هه‌تا به ته‌واوه‌تی ئه‌مه بسه‌لمێت به‌ڵام ته‌نها ئه‌و كه‌سانه‌ی شیرنیه‌كه‌یان خواردوه ئه‌مه‌یان وتوه.\nیه‌كێك له خوێندكاره‌كان له لێدوانێكی تایبه‌تی بۆ FOX 40 وتویه‌تی كه ئه‌و كه‌سه‌ی ئه‌و شیرنیه‌ی پێداون وتویه‌تی له دروستكردنی شیرنیه‌كه خۆڵه‌مێشی ته‌رمی نه‌نكی به‌كارهێناوه دوای 2 هه‌فته له‌و كاته‌ی شیرنیه‌كه‌ی پێداون.\nبه‌ڕێوبه‌ری پۆلیس ده‌ڵێت " ئه‌م ڕوداوه زۆر سه‌یره و تا ئێستا شتێكی له‌م شێوه‌یه ڕوی نه‌داوه" و له ئێستادا سه‌رقاڵی لێكۆڵینه‌وه‌ی وردن بۆ ئه‌وه‌ی بگه‌نه ئه‌و ئه‌نجامه‌ی ئاخۆ ئه‌و بابه‌ته ڕاسته یان نا و ئه‌گه‌ر ڕاست بێت ئه‌و كه‌سه‌ی ئه‌نجامیداوه به سزای خۆی ده‌گه‌یه‌نرێت.


ANF | خۆبه‌ڕێوه‌به‌ری: 'پلانی داعشی ده‌وڵه‌تی تورك پوچه‌ڵكرایه‌وه\nئه‌نجومه‌نی گشتیی خۆبه‌ڕێوه‌به‌ری باكور و رۆژهه‌ڵاتی سوریا رایگه‌یاند، كه ده‌وڵه‌تی تورك هه‌وڵ ده‌دات له رێگه‌ی چه‌ته‌كانی داعش ئاسایشی هه‌رێمه‌كه تێكبده‌ن و ئه‌وه‌شیخسته‌ڕوو كه 'پلانی چه‌په‌ڵ'ی ئه‌م دواییه له حه‌سه‌كه له‌ناوچووه.\nدووشه‌ممه, 24 Jan 2022, 13:43\nئه‌نجومه‌نی گشتیی خۆبه‌ڕێوه‌به‌ری باكور و رۆژهه‌ڵاتی سوریا ئه‌مڕۆ په‌یوه‌ست به هێرشی چه‌ته‌كانی داعش بۆ سه‌ر به‌ندیخانه‌ی سه‌ناعه‌ی گه‌ڕه‌كی غوێرانی حه‌سه‌كه راگه‌یه‌نراوێكی بڵاوكرده‌وه.\nله راگه‌یه‌نراوه‌كه‌دا هاتووه:\n"ئامانجی سه‌ره‌كی هێرشه‌كه كۆنتڕۆڵكردنی حه‌سه‌كه و دابینكردنی رێڕه‌وێك بووه بۆ تیرۆریستان له نێوان كه‌مپی هۆڵ و تلته‌مر.\nجارێكی تر سه‌لمێنرا كه ئه‌و بیركردنه‌وه‌ی ده‌وڵه‌تی تورك به‌ڕێوه‌ده‌بات له‌سه‌ر داخوازی و هیوای فراوانبوونی و دوژمنداری بونیاتنراوه، كه خاك و مرۆڤه‌كان له سوریا و باكور و رۆژهه‌ڵاتی سوریا ده‌كاته ئامانج. ده‌وڵه‌تی تورك له رێگه‌ی چه‌ته‌كانی داعشیه‌وه هه‌وڵ ده‌دات كه ئاسایشی ناوچه‌كه تێكبدات، پرۆژه‌ی دیموكراتیكی خۆبه‌ڕێوه‌به‌ری باكور و رۆژهه‌ڵاتی سوریا له رێگه‌ی داگیركردنی ته‌واوه‌تی یان كردنه ئامانجی مه‌ده‌نیه‌كان له رێگه‌ی فرَِۆكه‌ی بێ فڕۆكه‌وانه‌وه تێكبدات.\nئه‌مجاره‌یان له باره‌گا تایبه‌ته‌كان له سه‌رێكانی و گرێ سپی چه‌ته‌كانیان په‌روه‌رده كرد و ناردینانن بۆ گه‌ڕه‌كی غوێرانی حه‌سه و هێرشیان كرده سه‌ر زیندانی سه‌ناعه كه نزیكه‌ی 5 هه‌زار به‌ندكراوی داعشی تێدایه. وێڕای نه‌پاراستنی سنوره‌كان له لایه‌ن حكومه‌تی سوریا و بێده‌نگیه‌كه‌ی به‌رامبه‌ر به ده‌ستوه‌ردانه به‌رده‌وامه‌كانی ده‌وڵه‌تی تورك له دژی خاكی سوریا، له‌و رێگه‌یه‌وه ئامانجی ئه‌وه‌ی هه‌یه كه حه‌سه‌كه كۆنتڕۆڵ بكات، رێڕه‌وێك بۆ تیرۆریستان له نێوان تلته‌مر و كه‌مپی هۆل تا عێراق بكاته‌وه. ئه‌و ده‌ستوه‌ردانه له دژی یاسا نێونه‌ته‌وه‌ییه‌كان و سه‌روه‌ری وڵاتێكه. به‌ڵام هێزه‌كانمان به پشتگیری گه‌له‌كه‌مان له باكور و رۆژهه‌ڵاتی سوریا و هاوپه‌یمانی نێونه‌ته‌وه‌یی ئه‌و پلانه‌یان له‌ناوبرد.\nئێمه بانگه‌واز ئاراسته‌ی گه‌له‌كه‌مان ده‌كه‌ین كه خاوه‌نداری له خۆبه‌ڕێوه‌به‌ری بكه‌ن. له به‌رامبه‌ر گه‌له‌كۆمه‌كی و پیلانگێڕیه‌كان له ناوخۆ و ده‌ره‌وه پشتیوانیی لێبكه‌ن. سڵاو بۆ گیانبازی شه‌هیدان ده‌نێرین، كه له به‌رامبه‌ر داعشدا خۆڕاگریان كرد. سڵاو له فیداكاری شه‌هیدان ده‌كه‌ین و داوا له هاوپه‌یمانی ده‌كه‌ین كه رۆڵی خۆیان جێبه‌جێ بكه‌ن و هه‌وڵ بده‌ن كه‌سانی توندڕه‌و كه هه‌ڵگری ره‌گه‌زنامه‌ی جیاجیان بگه‌ڕێننه‌وه بۆ وڵاته‌كانیان".\nداگیرکەران گوندەکانی شەهبا تۆپباران دەکەن\nتورکی داگیرکەر هێرشی کردە سەر تەل تەمر و شێراوا


بەپێی نوێترین ڕێنمایی وەزارەتی ناوخۆی هەرێم، هاوردەکردن و گواستنەوە و فرۆشتنی ئۆتۆمبیل لە هەرێمی کوردستان گۆڕانکاری بەسەردا دێت.\nبەپێی ڕێنماییەکەی وەزارەتی ناوخۆ، مەرجەکانی پێدانی مۆڵەتی (هاوردەکردن یان گواستنەوە یان فرۆشتنی ئۆتۆمبێل) و پێشانگاکانی فرۆشتنی ئۆتۆمبێل رێکخەدەخرێنەوە دەبێت کۆمپانیاکان مەرجی پێویستیان هەبێت بۆ ئەوەی کارەکانیان ئەنجام بدەن.\nڕێنماییەکانی وەزارەتی ناوخۆ دەڵێت، ” دەبێت کۆمپانیای هاوردەکردن یان فرۆشتنی ئۆتۆمبێل، ئەو ئۆتۆمبێلەی هاوردەی کردووە، دوای تێپەڕبوونی 90 رۆژ لەسەر هێنانی ئۆتۆمبێله‌كه بۆ ناو هه‌رێمی كوردستان، لەسەر ناوی کۆمپانیا تۆمار بکات، ئەگەر لەو ماوەیەدا نەفرۆشرا، ئەگەرنا دوای 90 ڕۆژەکە رۆژانە بڕی (70،000) دینار سزای دەچێتە سەر.\nبەپێی ڕێنماییەکانی وەزارەتی ناوخۆ، گرێبەستی ئۆتۆمبیلەکان بەپێی ستانداردی فرۆشتنی ئۆتۆمبێل لەلایەن وەزارەتی ناوخۆ بە زمانی (کوردی و عەرەبی) رێکدەخرێت، پێویستە کۆمپانیاکانی هاوردە و پێشانگاکان پێوەی پابەندبن، جگە لەو گرێبەستەی ئاماژەی پێدراوە، هیچ گرێبەستی دیکە لە بەڕێوەبەرایەتییەکانی هاتووچۆ کاریان پێناکرێت.\nلە ڕێنماییەکەی وەزارەتی ناوخۆدا چەندین مەرج بۆ نووسینگه‌ی کۆمپانیا یاخود پێشانگەی فرۆشتنی ئۆتۆمبێل دیاریکراوە، کە پێویستە ڕوبەری پێشانگە لە (500م2) کەمتر نەبێت، کە (100م2) بۆ نووسینگه‌ی کۆمپانیا و (400م2) بۆ نمایش تەرخان بکرێت.\nدەبێت کۆمپانیاکانی فرۆشتنی ئۆتۆمبیل به‌شێكی تایبەتی بۆ ئەرشیفی به‌ڵگه‌ی ئۆتۆمبێلە فرۆشراوەکان ئامادە بکات و سەرەڕای ئەوەش، سستەمێکی ئەلیکترۆنی بۆ فرۆشتنی ئۆتۆمبێل لە ڕێگەی گرێبەستی ئەلیکترۆنی ستاندارد لە لایەن وەزارەت ڕێکدەخرێت و لەسەر ماڵپەری (moi.gov.krd) بڵاوده‌كرێته‌وه.\nپێنج خاڵی ناكۆك لەنێوان بەغداد و هەولێر ڕێگرن لە بەردەم یەكلاكردنەوەی بودجەدا\nڤیدیۆ.. ئاوی زرێبار نزیکەی هەزار و 500 هێکتار وشکیکردووە\nئەنجومەنی سەوزی چیا ئاشکرایکرد، بەهۆی وشکەساڵییەوە ئاوی دەریاچەی زرێبار لە شاری مەریوان لە ڕۆژهەڵاتی کوردستان نزیکەی هەزار و…


03/05/2012 – www.facebook.com/sekoy.anarkistan ***** sekoy-anarkistani-kurdiy-zman@riseup.net\n03/05/2012 05/05/2012 Anarchistan ئەنارکیستان\nبەشێك لە مێژووی ڕۆژی 1ی ئایار / 2\nبەشێك لە مێژووی ڕۆژی 1ی ئایار\nچیرۆکی (بەشداریی کۆمەڵایەتی)\nهاوپەیمانی چینایەتی کۆنفیدراسیۆنی یەکێتییەکانی ئاڵمان ڕیسا [سوننەتی] خۆی هەیە : ساڵی 1920 لە کۆماری ڤایمارەرWeimarer دا یاسای شوراکانی کارخانەی ئیمپراتۆری ئاڵمان پەسەند کرا. پاش جەنگی دۆراوی یەکەمی جیهانی (1914-1918) و شۆڕشی نۆڤەمبەری کرێکاران – و شوراکانی سەربازان (1918/19) سۆشیالدێمۆکراتی و یەکێتییەکانی وەك دەستەبژێری سەروەر خۆیان سەپاند. هەر ئەو سۆشیالدێمۆکراتە، ساڵی 1914 دەنگی بە جەنگی ئیمپراتۆریی دا، تاوەکو دیسانەوە لەلایەن هێزە کۆنەپەرستەکانەوە وەك “نانیشتمانی” سووکایەتییان پێنەکرێت.\nڕابەڕانی پارتی سۆشیالدێمۆکرات ئالمان ئیبێرت Ebert و نۆسکە Noske دەیانەویست بەشی خۆیان لە ولاتانی داگیرکراو “شوێنێك لەبەر خۆرەتاو” بپچڕن، لەو ڕووەوە یەکێتییە سۆشیالدێمۆکراتەکانیش لەوپێناوەدا ئامادەبوون، لە کاتی جەنگی ئیمپریالیستانەدا دەم و دەست و پێ بەستراو بن. ئەم گونجانە چینایەتییە وەك “هودنە” بووەتە سیمبوڵی میانجیکاریی و هاریکاریی (corporatism) یەکێتییەکان. ئیمپراتۆر (قەیسەری پروس) بە بەفەرمیناسین لە “یاسای کۆمەکیی خزمەتگوزارییە نیشتمانییەکان“ی 1916دا سوپاسگوزاری کردن. لە ڕێکەوتننامەی ستینیس لێگیین Stinnes-Legien نێوان ئەنجومەنی ناوەندیی کار (ZAG) لەتەك پیشەسازیدا سەرلەنوێ لە سالانی 1918 تا 1924 گیانی سازشکارانی تەبایی چینایەتی یەکێتییەکان خۆی دەردەخاتەوە.\n1919 : ڕۆژی پشوو و ڕەشەکوژی\nلەتەك سەرکەوتنی سۆشیالدێمۆکراتی لە کۆماری ڤایمەر Weimarer دا، ساڵی 1919 ئیتر ڕۆژی 1ی ئایار کرا بە پشوو “ڕۆژی جەژنی نیشتمانی“. بۆ ئەوەی چیتر یاداوەری کوشتاری مانگرتنە جەماوەرییەکەی 1886 لەپێناو 8 کاتژێر ڕۆژانەکاردا، نەبێت. سۆشیالدێمۆکراتەکان دەیانویست پشوویەکی یاساییانەی دەوڵەتیی، وەك “باڵاترین ئامانج پاراستنی کرێکاران و ئاشتی جیهانیی هەمیشە دابینکراو” نیشان بدەن. دەبوو ئەمە ببێتە “ئامرازێك بۆ یەکگرتن و تەبایی تەواوی گەل“.\nلە یەکەمین 1ی ئایاری بە پشووکراوی ساڵی 1919دا کۆماری شۆڕشگێڕی میونیخ (Münch) لەلایەن سوپا و فاشیستەکانەوە سەرکوتکرا، سەدان کرێکار کوژران. هەزاران زیندانی کران و بە کوشتن یا زیندانی هەمیشەیی سزا دران. سۆشیالدێمۆکراتی ترسی ئەوەی هەبوو، کە لە ساڵانی داهاتووشدا ئەم ڕۆژە دووبارە ببێتە ڕۆژێکی خوێناوی پێکدادان لەتەك کرێکاراندا. هەر لەبەرئەوە ئەو “ڕۆژی جەژنی نیشتمانی“یە دەستبەجێ هەڵوەشێنرایەوە، بەڵام سەرەرای ئەوەش لە زۆر بەشی (کۆماری ڤایمەر)دا ڕۆژی 1ی ئایار بە ڕۆژی پشوو مایەوە.\nلە ئەپڕیڵی 1920دا میرایەتی سۆشیالدێمۆکرات ڕێگەی دا بە کۆمەکی هێزی پارێزگاریی نیشتمانی (Reichswehr) و سوپای فاشیستی، ڕاپەڕینی کرێکارانی ناوچەی (Ruhrgebiet) کوشتوبڕ بکرێت و پشتیوانی لە بکوژان کرد. ئەو هێزە سەربازییانەی، کە “لەپێناو قەیسەر و نیشتمان” شۆڕشی نۆڤەمبەری 1918یان سەرکوتکرد، سەرلەنوێ بە چاوپۆشی میرایەتی سۆشیالدێمۆکرات، بزووتنەوەی دژە فاشیستانەی کرێکارانیان خەڵتانی خوێن کرد. بەڵام سۆشیالدێمۆکراتی و یەکێتییەکانیان لەو ئاستەدا نەبوون ئەزموون وەبگرن و بەر بە هەڵکشانی سۆشیالیزمی نەتەوەیی بگرن.\nلە ساڵی 1924ەوە خۆپیشاندانەکانی 1ی ئایار لەسەر شەقامەکان (لە دەرەوە) قەدەخە بوون، لەبەرئەوە لەو سالانەدا هیچ شتێکی ئاوا نەهاتووەتە ڕوودان. ساڵی 1929 لە وەها بارێکدا سەرۆکی پۆلیسی بێرلین Zörgiebel خۆپیشاندانی 1ی ئایاری سەرکوت کرد، بۆ ئەوەی بەر بە مانگرتنی ڕۆژی 2ی ئایار، کە پارتی کۆمونیستی ئاڵمانیان (KPD) رایگەیاندبوو، بگرێت. لە (بەرلین) پایتەختی پروس، لەوێ کە 1ی ئایار (بەپێچەوانەی بەشەکانی دیکەی دەوڵەتی نیشتمانی ئاڵمان)ەوە ئەم ڕۆژە پشوو نەبوو، نزیکەی 8 هەزار کرێکار لە گەڕەکەکانی ڤێدینگ و نۆیکلین Wedding ، Neukölln خۆپیشاندانی 1ی ئایاریان بەرپاکرد. هەرچەندە کە پارتی سۆشیالدێمۆکراتی ئاڵمان تەنیا خوازیاری بەرپاکردنی کۆبوونەوەی ناو هۆڵەکان بوو، سۆشیالدێمۆکراتیك کوژرا، لەسەر ئەوەی کە نەیویستووە دەستبەجێ پەنجەرەکەی دابخات. سەرۆکی پۆلیس Zörgiebel ی سۆشیالدێمۆکرات باری نائاسایی ڕاگەیاند و لە دوو ڕۆژی دواتردا هەموو خۆپیشاندان و کۆبوونەوەکانی مانگرتنی بە چەکی قورسی وەك دۆشکە سەرکوت کرد. 30 کەس لە نزیکەی 25 هەزاری خۆپیشاندەری بێچەك کوژران و سەدان کەسیش بریندار کران.\nسۆشیالدێمۆکراتی و کۆنفیدراڵی گشتی یەکێتییەکانی ئاڵمان (ADGB)\nشالیاری کاری ئەوسای ولات تیۆدۆر لایپارت Theodor Leipart (دامەزرێنەری “دێمۆکراتی ئابووری“ی بۆرجوازی) لە ساڵی 1921ەوە سەرۆکی کۆنفیدراڵی گشتیی یەکێتییەکانی ئاڵمان (ADGB) بوو. بە دروشمەکەی “ڕێکخراو، خۆپیشاندان نییە!” لایپارت هەڵوێستی خۆپاریزانەی ناتوندوتیژی بەرامبەر نازییەکان نیشاندا و زۆریش تێکۆشا، تاوەکو بەرهەڵستی دژە فاشیستانەی کرێکاران سەرکەوتوو نەبێت.\nپاش دەسەڵاتسپاردن بە سەرۆکشالیارانی دەوڵەتی نیشتمانی ئاڵمان ئادۆلف هیتلەر Adolf Hitler لە 1933دا، لایپارت هەوڵێکی ناکامی دا یەکێتییەکانی ئاڵمان بداتە پاڵ میرایەتی یاسایی نازی. لە ترسی لەنابردنی یەکێتییەکان، ئەو لە دژی ڕامیاریی مانگرتنی جەماوەری لە قسەکردن بەردەوان بوو و بە دەربڕینی ناڕەزایەتی زارەکی و بێلایەنیی ڕامیاریانەی پارتیی، پشتی تێکرد.\nدیکتاتۆری نازیی و کولتوری کار (کارپەرەستی)\nلە 19. ئەپڕیڵی 1933دا کۆنفیدراسیۆنی گشتی یەکێتییەکانی ئاڵمان ADGB ڕایانگەیاند، ئەرکی سەر شانی ئەندامانی یەکێتییەکانە، کە لە جەژنیی دەوڵەتیی ئایاردا بەشداری بکەن. کۆنفیدراسیۆنی گشتی یەکێتییەکانی ئاڵمان داوای لە دەوڵەت کرد، کە “هێزی کار بەتەواوەتی ببێتە بەشێك لە دەوڵەت”ی پارتی دیکتاتۆری ناسیونال سۆشیالیست (سۆشیال نەتەوەیی). لە 1ی ئایاری 1933دا بەشێکی ئەندامانی یەکێتییەکان لەتەك نازییەکان بەکردەوە ڕێپێوانیان کرد. لە بێرلین لەبەردەم یەك ملیۆن ئاڵمانیدا هیتلەر ڕایگەیاند “سیمبولی خەباتی چینایەتی و ململانێ و ڕووبەڕووبوونەوەی بەردەوام، دیسانەوە دەبێتەوە بە سیمبوڵی یەکێتی باڵا و سەرنجڕاکێشی نەتەوە”. ئیتر دژە جولەکەبوون و دژە کۆمونیستبوون کرانە ئایینامەی دەوڵەت.\nلە ڕۆژی دووەمدا (02.05.1933) نازییەکان بەهۆی “کۆمیتەکانی چالاکی بۆ پاراستی هێزی کاری ئاڵمانی– Aktionskomitee zum Schutze der deutschen Arbeit”ەوە کۆمەڵە کرێکارییەکان، بنکە و پارەی یەکێتییەکان دەستیان بەسەردا گیرا و سەرانی یەکێتییەکان (وەك تیئۆدۆر لایپارت) لە “زیندانی چاودێریی” ئاخێنران و ئەشکەنجە دران و هەندێکیان کوژران.\nناسیونال سۆشیالیستەکان (نازییەکان) لەڕێی زۆرەوە خەباتی چینایەتییان لەنێوبرد و بە “تێکۆشانی نەژادی“ی جێگەیان گرتەوە. لەجێی بەشداریی و دەنگداریی کرێکاران لە کارخانەدا، “رابەری کارخانە” و “بەرەی کاری ئاڵمان(DAF) “یان دانا. هەموو کرێکاران وەك “وەفاداری” کرانە ئەندامی زۆرەملێیانەی بەرەی کاری ئاڵمانی (DAF) و ئەنجومەنە سەرتاسەرییەکانی کرێکاران و کارمەندان کرانە یەکێتی یەکەیی [تاك یەکێتی – single union].\nمافی مانگرتن هەڵوەشینرایەوە و دەبوو “بڕواپێکراوانی کار– Trustees of the work” وەك میانجیکار لە مشتومڕەکاندا ئاشتی کۆمەڵایەتی لەنێوان خاوەنکار و هێزی کرێکاراندا لە شوێنەکانی کاردا دابین بکەن. دەبوو هەموو ساڵێك بۆ 12 مانگ 1ی ئایار ناو بنێن و ڕاستەوخۆ لەژێر فەامانی شالیاریی کاری دەوڵەتی ئاڵماندا بوون. “ڕۆژی خەباتی چینی کرێکار” ی جاران کرابووە سیمبوڵی “کاری داهێنەرانە” وەك “نیشانەی هاوپشتی نەتەوەیی” لە “شۆشیالیزمی نەتەوەیی“دا.\nلە ساڵی 1934ەوە 1ی ئایار چیتر هیچ پەیوەندییەکی بە چینی کرێکارەوە نەمابوو و ناوی نرا بوو “ڕۆژی پشووی نیشتمانی نەتەوەی ئاڵمان”. دەبوو بە ڕازاندنەوەی درەختی ئایاری maypoles ، گۆرانیبێژیی، کاروانی ترومبێل و ڕپێوانی سەربازیی،1ی ئایار وەك جەژنی نەتەوەیی بێتە بەشی سەرەکی لە ئایدیۆلۆجی شۆشیالیزمی نەتەوەیی (NS). لە زۆر شوێندا وەك لاساییکردنەوەی پێشەنگیی بێرلین لە 1ی ئایاری 1933دا، تەنانەت درەختیان دەچاند، ئەوەی کە پێیان دەوت “داربەڕووی هیتلەر”. هاوکات نازییەکان بە تیرۆر و ڕاونان پاشماوەی بزووتنەوەی کڕیکاریی (ئاڵمانیا و نەمسا)یان سەرکوتکرد. زۆرێك لە ئوردووگەکانی قەڵاچۆکردندا لەتەك جوولەکەکان و “ناکۆمەڵایەتییەکان – Asozialen (لە ڕوانگەی نازییەکانەوە)” بەهۆی کاری زۆرەملێوە لەناو بران. بەڕێکەوت نەبوو، کە لەسەر دەرگەی ئوردووگەی قەڵاچۆکردنی داخاو Dachau ، دروشمی : “کار مرۆڤ ئازاد دەکات – !Arbeit macht frei” نووسرابوو. ئەم بارە بەردەوام دەبێت تا ئەو کاتەی کە هێزەکانی بەرەی دژ لەپێس هەموویانەوە یەکێتی سۆڤیەت و دەوڵەتە یەکگرتووەکانی ئەمەریکا لە 8ی مای 1945دا کۆتایی بە دیکتاتۆریی سۆشیالیزمی نەتەوەیی دەهێنن.\nیەکی ئایار پاش 1945\nلە ساڵی 1946دا 1ی ئایار وەك ڕۆژی پشوو لەلایەن هێزەکانی هاوپەیمانانەوە بە فەرمی ناسرا. بەڵام هێشتاکە دەتوانرا بانگەواز و کۆبوونەوە ئایارییەکان بەرتەسك بکرێن. ئەمڕۆکە لە ئاڵمانیا یەکی ئایار ڕۆژی پشووی یاسایی و پاڕێزراوە. لە ڕووی یاساییەوە پرسێکی هەرێمییە، بۆ نموونە لە هەرێمی نۆرد ڕاین ڤێستفالن NRW ئەم ڕۆژە ناوی ” ڕۆژی پابەندبوونە بە ئازادی و ئاشتی و دادپەروەری کۆمەڵایەتی، تەبایی نێونەتەوەیی و ڕێزی مرۆڤایەتی“.\nلە دەوڵەتەکانی سەرمایەداری دەوڵەتی بلۆکی خۆرهەڵاتیدا، ڕۆژی یەکی ئایار وەك “خەباتی نێونەتەوەیی و ڕۆژی پشووی خەڵکی کرێکار بۆ ئاشتی و سۆشیالیزم” لەلایەن فەرمانڕەوایە مارکسیست–لێنینیستەکانەوە دیاری کرابوو. بەشداریکردن لە ڕێپێوانە سەربازییەکاندا بە بەردەم ڕیزی ئەندامانی پارت و میوانەکانیاندا، ئەرکی بێچەندوچوونی کرێکاران و خوێندکاران بوو. وەك سیمبولی 1ی ئایار گوڵەمێخەکێکی سوور پێشکەش دەکرا یا وەك یاداوەریی سەرکوتکرانی بزووتنەوە کرێکارییەکان دادەنرا.\nیەکی ئایار وەك نیشانەی دژەکۆمونیستانەی خۆرائاوا\nپاپ پیوسی دوازدەهەم Pius XII کە لەسەردەمی کارگێڕییەکەیدا لە ساڵی 1939وە بەبێ ڕەخنە چاوپۆشی لە فاشیزم کردبوو، لە ساڵی1955دا 1ی ئایاری وەك یاداوەری یوسفی پیرۆز (باوکی عیسی) ڕاگەیاند، کە گوایە دارتاش بووە.\nلە سەرەتای هەشتاکانی سەدەی ڕابوردوو [سەدەی بیست]ەوە لە بێرلین–ی خۆراوایی (BRD) یەکی ئایار بووەتە سیمبولی جەنگی میلیشیایی سەرشەقامەکان لەنێوان ئۆتۆنۆمەکان [خودموختارەکان] و پۆلیس. کە تێیدا سەنگەربەندی جەنگ و زیانگەیاندن، بەشێوەیەکی سەرەکی لە گەڕەکی کرۆیتسبێرگ Kreuzberg ڕوودەدەن، هەروا بەرادەیەك دانیشتوانی ئەو گەڕەکە و کەسانی دیکەی کە لە شوێنەکانی دیکەوە هاتوون، چالاکانە بەشداری تێدا دەکەن. بەزۆری ئێوارە خۆپیشاندانی چەپە رادیکاڵەکان، هەل بۆ توندوتیژی پۆلیس و پێکدادانەکانی دواتر دەڕەخسێنن.\nلە ساڵی 1911ەوە لە هەندێك شاری ئۆروپیدا ڕێپیوانی “ڕۆژی ئایاری ئۆروپا– EuroMayday ” وەك ئەڵتەرناتیڤی ڕامیاریی بۆ جەژنە شەقامییەکانی کۆنفیدراڵیی یەکێتییەکانی ئاڵمانDGB بەرپا دەرکرێن. چالاکان دەیانەوێت لە وێنای ڕیزبەندی ڕەش و ئاهەنگگێران بە پاپموزیك و پۆشاکی ڕەنگاوڕەنگی بەرهەڵستکاری کرێکارانی ناڕێکخراو و ناجێگیر، دووری بگرن.\nئەورۆکە لە ئاڵمانیا، نەمسا و بەشێکی سویسرا 1ی ئایار ڕۆژی پشووی فەرمییە، هەروەها لە وڵاتانی وەك برازیل، چاینا، فینلەند، فەرەنسە، یۆنان، ئیتالیا، مەکسیکۆ، کۆریای باکووریی، پۆتوگال، ڕوسیا، سوید، تایلاند، تورکیە، عیراق و هەدێك وڵاتی دیکە پشووی فەرمییە. سەرەرای ئەوەش هێشتاکە لە هەندیك وڵاتدا خۆپیشاندانە ئایارییەکان قەدەخە دەکرێن و بۆ سەرکەوتیان ڕێگە بە توندوتیژی پۆلیس و گرتن دەدرێت. بەڵام زۆربەی خۆپیشاندانە ئایارییەکان لەژێر کارایی بزووتنەوەی سوونەتیی کرێکاران و کۆمونیستەکان و بەرادەیەك پارتە سۆشیالدێمۆکراتەکاندا، لەناو ڕامیاریی نوێنەرایەتی و پارەلەماندا خۆیان گونجاندووە.\nئەوڕۆکە چیتر “بازرگانەکان و پێشڕەوانی بازار”، بۆ ئەوەی کرێکاران ئارام و خاو بکەنەوە، پێویستیان بە 1ی ئایار نییە. ئەو کارە یەکە یەکێتییەکان [یەکێتییە پیشەییەکان]ی کۆنفیدراڵیی یەکێتییەکانی ئاڵمان DGB خۆبەخۆیی ئەنجامیان داوە. هەردەم بەردەام هەوڵ دراوە، 1ی ئایار وەك پشووی فەڕمیی هەڵوەشێنرێتەوە، بۆ ئەوەی لەم ڕۆژەشدا وەك ئاسایی و بەبێ پاداشتی زیادەی کار، کار بکرێت.\nبەڵام چ پشوو بێت یان نا: ئەوە تەنیا مانگرتنی هاوپشتی، بایکۆت و خەباتی ڕاستەوخۆن، کە هەموو ڕۆژیك دەکەنە 1ی ئایار!\nسەندیکای ئەنارکیستی کۆڵن / بۆن\n– هافبرۆد، مایکڵ : “مانگرتنی گشتی، 8 کاتژێر ڕۆژانەکار و یەکی ئایار. گەنجینەی بزووتنەوەی ڕادیکاڵی کرێکاری“، ئامادەکردنی بلاکبۆکس ، بیلیفیلد 1997\n– کاراسێك، هۆرست: “هایمارکت، ئەنارکیستە ئاڵمانەکانی شیکاگۆ. وتە و ژیاننامە.” جاپکراوی کلاوس ڤاگنباخ، بێرلین 1973\nKarasek, Horst (Hg.): “Haymarket. Die deutschen Anarchisten von Chicago. Reden und Lebensläufe.” Verlag Klaus Wagenbach, Berlin 1973


دیموکڕاسی سه‌رکه‌وت/حزبه‌که‌ی ئه‌ردۆغان به‌رپرسی کێشه‌کانه - Mehr News Agency\n17 tîrmehê 2016 - 10:38\nNews Code 4342\nجێگری پارتی کۆماری تورکیا له گفتوگۆ له‌گه‌ڵ مێهر:\nدیموکڕاسی سه‌رکه‌وت/حزبه‌که‌ی ئه‌ردۆغان به‌رپرسی کێشه‌کانه\nفاڕوق لوغ ئۆغڵو به جه‌خت له‌سه‌ر ئه‌م بابه‌ته که کێشه‌کانی خه‌ڵکی تورکیا ده‌رنجامی سیاسه‌تی هه‌ڵه‌ی پارتی داد و گه‌شه‌یه، وتی: به‌ڵام ئه‌مه به‌و مانا نییه که کوده‌تا کارێکی باش بێت.\nئاژانسی مێهر، گرووپی نێونه‌ته‌وه‌یی - په‌یمان یه‌زدانی: کوده‌تای ڕۆژی پێشووی گرووپێک له هێزه سه‌ربازییه‌کانی تورکیا به پێچه‌وانه‌ی کوده‌تا سه‌ربازییه‌کانی دیکه‌ی تورکیا له ساڵانی ڕابردوودا به خێرایی شکستی هێنا. زۆربه‌ی چاودێڕه سیاسییه‌کان پشتیوانی نه‌کردنی خه‌ڵکی تورکیا به هۆی سه‌ره‌کی شکست خواردنی ئه‌م کوده‌تایه ده‌زانن. هه‌روه‌ها حزبه سه‌ره‌کییه‌کانی تورکیا و زۆربه‌ی ژنراڵه باڵاکانی سوپا دژایه‌تی کوده‌تاکه‌یان کرد.\nهه‌ر له‌مباره‌وه ئاژانسی مێهر گفتوگۆییه‌کی له‌گه‌ڵ عوسمان فاڕوق لۆغ ئۆغڵو، جێگری پارتی کۆماری خوازی تورکیا ئه‌نجام داوه.\nئه‌و سه‌باره‌ت به‌م بابه‌ته که کێ براوه‌ی یان دۆڕاوی کوده‌تا شکست خواردووه‌که‌ی تورکیاییه، وتی: خه‌ڵکی براوه‌ی یه‌که‌می ئه‌م شکسته‌ن چون به تووندی به‌رنگاری بوونه‌وه و دیموکڕاسی گه‌وره‌ترین سه‌رکه‌وتنی به ده‌ست هێنا.\nلۆغ ئۆغڵو سه‌باره‌ت به هۆی کێشه‌کانی نێو کۆمه‌ڵگای تورکیا و ئه‌وه‌ی که چی وه‌های کرد تورکیا به‌م ڕۆژه ڕه‌شه بگات، وتی: له‌مڕۆدا تورکیا به‌روڕووی ده‌یان کێشه‌ی بنه‌ڕه‌تی بووه‌ته‌وه که پارتی داد و گه‌شه هۆکاری سه‌ره‌کی ئه‌م کێشانه‌یه و به‌م کێشانه‌ی که دروستی کردووه بووه‌ته هۆی بێ ئامانجی و بێ هیوایی خه‌ڵکی تورکیا له داهاتوویان.\nئه‌و هه‌روه‌ها جه‌ختی کرد: به‌ڵام سه‌ره‌ڕای هه‌موو ئه‌م کێشانه هیچ شتێک ناتوانێت شه‌رعییه‌ت به ده‌ستێوه‌ردانی سه‌ربازی له تورکیادا بدات.\nنوێنه‌ری پێشووی پارلمانی تورکیا داوای کرد تاکوو له ڕاگه‌یاندنی بۆچوونی به په‌له سه‌باره‌ت به بکه‌ره‌کانی ئه‌م ڕووداوه و ئه‌وه‌ی که چ کاریگه‌رییه‌کی به سه‌ر داهاتوو و سیاسته‌مه‌داره‌کاندا ده‌بێت، دووری بکرێت و وتی: به‌ر له‌وه‌ی که ئاماژه به کاریگه‌رییه‌کانی ئه‌م کوده‌تا و شکسته سیاسییه‌کان و ده‌رنجامه‌کانی بکه‌ین ده‌بێت چاوه‌ڕوان بین و ببینین که دۆخه‌که به چ ئاقارێکدا ده‌ڕوات، تاکوو بتوانین به باشی و دوور له هه‌ڵه‌ی شیکاری ڕووداوه‌کان بخوێنینه‌وه.


قەدەغەی ھاتووچۆی 48 كاتژمێر بۆ ئۆتۆمبێل و پیادەڕۆ چووە قۆناغی جێبەجێكردنەوە - Hekar.net : Hekar.net\nلە كاتژمێر 12ی نیوەڕۆی ئەمڕۆوە، قەدەغەی ھاتووچۆی 48 كاتژمێر بۆ ئۆتۆمبێل و پیادەڕۆ چووە قۆناغی جێبەجێكردنەوە.\nپەیامنێرانی كوردستان24 لە شارو شارۆچكەكان رایانگەیاند، بڕیاری وەزارەتی ناوخۆ بۆ قەدەغەی ھاتووچۆی 48 كاتژمێر چووە واری جێبەجێكردنەوە، بەپێی بڕیارەكە ھاتووچۆ بە ئۆتۆمبێل و پیادەڕۆ بە ھەموو شێوەیەك قەدەغەیە. ھەر كەسێك سەرپێچی بكات سزا دەدرێت.\nشەوی رابردوو وەزارەتی ناوخۆی ھەرێمی كوردستان لە بەیاننامەیەكدا رایگەیاند، كە بۆ ماوەی 48 كاتژمێر ھاتووچۆ بە ھەموو شێوەیەك قەدەغە دەكرێت.\nدەقی بەیاننامەی وەزارەتی ناوخۆ:.\nیه‌كه‌م: راگرتنی هاتووچۆی ئۆتۆمبێل و پیاده به‌شێوه‌یه‌كی ته‌واو له گشت پارێزگاكانی (هه‌ولێر، سلێمانی، دهۆك، هه‌ڵه‌بجه و ئیداره‌ی سه‌ربه‌خۆكانی راپه‌رێن و گه‌رمیان و گشت یه‌كه كارگێڕییه‌كانیان) بۆ ماوه‌ی 48 كاتژمێر، هه‌ر كه‌سێك سه‌رپێچی بكات پێویسته له‌لایه‌ن ئه‌و هێزه ئه‌منیانه‌ی راسپێردراو به‌جێبه‌جێكردنی بڕیاری راگرتنی هاتووچۆ ده‌ستگیربكرێن و ئۆتۆمبێله‌كانیان ده‌ستی به‌سه‌ردا بگیرێت و به‌پێی یاسا رێكاریان به‌رامبه‌ر ده‌گیرێته به‌ر.\nدووه‌م: هه‌ر ئه‌فسه‌ر و كارمه‌ندێكی سه‌ر به‌هێزه‌كانی ئاسایشی ناوخۆ و ئاسایش و وه‌زاره‌تی پێشمه‌رگه و ئه‌و هێزانه‌ی سه‌ر به هێزه‌كانی ئیتحادی عێراقین و له‌ناو هه‌رێم خزمه‌ت ده‌كه‌ن ئه‌گه‌ر له‌ئه‌ركی فه‌رمیدا نه‌بن و ئۆتۆمبێلی سه‌ربازی یان ناسنامه‌ی سه‌ربازی به‌كاربێنن بۆ شكاندنی قه‌ده‌غه‌ی هاتووچۆ پێویسته له‌لایه‌ن هێزه ئه‌منییه‌كانه‌وه ده‌ستگیربكرێن و ئۆتۆمبێله‌كانیان ده‌ستی به‌سه‌ردابگیرێت و به‌پێی یاسا رێكاریان به‌رابمه‌ر ده‌گیرێته‌به‌ر له هه‌ر پۆست و پایه‌كدا بن و پێویسته بیسه‌لمێنن كه له ئه‌ركی فه‌رمیدان.\nسێیه‌م: پزیشك و كارمه‌ندان و ستافی كارگێڕی وه‌زاره‌تی ته‌ندروستی ئه‌گه‌ر له ئه‌ركی فه‌رمیدا نه‌بن و ئۆتۆمبێل یان ناسنامه‌ی وه‌زاره‌تی ته‌ندروستی به‌كاربێنن بۆ شكاندنی قه‌ده‌غه‌ی هاتووچۆ پێویسته له‌لایه‌ن هێزه ئه‌منییه‌كانه‌وه ده‌ستگیربكرێن و ئۆتۆمبێله‌كانیان ده‌ستی به‌سه‌رداگبیرێت و به‌پێی یاسا رێكاریان به‌رامبه‌ر ده‌گیرێته‌به‌ر و پێویسته بیسه‌لمێنن كه له ئه‌ركی فه‌رمیدان.\nچواره‌م: پرۆسه‌ی دابه‌شكردنی مووچه له‌و ماوه‌ی سه‌ره‌وه‌دا به‌رده‌وام ده‌بێت به مه‌رجێك وه‌زاره‌ت و فه‌رمانگه په‌یوه‌ندیداره‌كان پێویسته پێشوه‌خت هه‌ماهه‌نگی ته‌واو له‌گه‌ڵ ژووری ئۆپه‌راسیۆنه‌كانی پاریزگاكان و ئیداره سه‌ربه‌خۆكان بكه‌ن بۆ رێكخستنی شێوازی دابه‌شكردنی مووچه و پێویسته له بانكه‌كان مه‌ودای نێوان دوو كه‌س له 2 دوو مه‌تر كه‌متر نه‌بێت و گشت ریكاره‌كانی خۆپاراستن به‌پێی رێنماییه‌كانی وه‌زاره‌تی ته‌ندروستی بگیرێنه‌به‌ر.\nپێنجه‌م: هه‌ڵوه‌شاندنه‌وه‌ی گشت ئه‌و ریگه پێدانانه‌ی كه پێش ئێستا دراون له لایه‌ن پارێزگا و ئیداره سه‌ربه‌خۆكان و یه‌كه كارگێڕییه‌كانیان و گشت داموده‌زگاكانی حكوومه‌ت بۆ هاتووچۆكردن به‌و ریگه پێدانانه‌شه‌وه كه له (01:00) شه‌و تا (06:00)ی به‌یانی ده‌دران به هاووڵاتیان.\nشه‌شه‌م: گشت ماركێته‌كان و نانه‌واخانه‌كان و ئه‌و شوێنانه‌ی بۆ خزمه‌تی هاووڵاتیان رێگه پێدراون داده‌خرێن، جگه له ده‌رمانخانه‌ی ئێشكگر كراوه ده‌بێت.\nحه‌فته‌م: پێویسته له‌سه‌ر پارێزگار و سه‌رپه‌رشتیاری ئیداره سه‌ربه‌خۆكان له‌ماوه‌ی ئه‌و 48 كاتژمێره‌ی كه له‌سه‌ره‌وه دیاری كراوه دیراسه‌تی بابه‌تی چۆنییه‌تی پێشكه‌شكردنی هه‌ندێك ئاسانكاری سنووردار بۆ به‌رده‌وامبوونی پێشكه‌شكردنی خزمه‌ت گوزارییه‌كان به هاووڵاتیان بكه‌ن و ئه‌و پێشنیارانه به‌رزبكه‌نه‌وه بۆ وه‌زاره‌تی ناوخۆ به‌مه‌به‌ستی بڕیاردان.\nهه‌شته‌م: ئاڵوگۆڕكردنی بازرگانی له ده‌روازه سنوورییه‌كان و نێوان پارێزگا و ئیداره سه‌ربه‌خۆكان به‌رده‌وام ده‌بێت، به‌پێی ئه‌و رێنماییانه‌ی كه پێشتر بڕیاری له‌سه‌ر دراوه.\nنۆیه‌م: ئه‌م به‌یانه له كاتژمێر 12ی نیوه‌ڕۆی 4/4/2020 جێبه‌جێده‌كرێت.


🏰 بەختیاری کۆن شوێنەکان\n📅 کاتی تۆمارکردن Sep 27 2019 7:38PM\nیەکێک لە گەڕەکەکانی سلێمانی. [ زۆرتر... 👁] ✖ ✖ ✖ 0 1 ✔ 66% ✍ ج.ع.ئـ. 27-9-2019 19:38:03\n👁 ئەم بابەتە 15,127 جار بینراوە


کازمی فەرمانیکرد بەڕێگریکردن لەگەشتکردنی فەڕیق جەمیل شمەری » پێگەی تۆڕی میدیای عێراقی\nکازمی فەرمانیکرد بەڕێگریکردن لەگەشتکردنی فەڕیق جەمیل شمەری\nمسته‌فا كازمى سه‌رۆك وه‌زیران فه‌رمانده‌ى گشتى هێزه چه‌كداره‌كان ،ئه‌مڕۆ شه‌ممه ،فەرمانیکرد بەڕێگریکردن لەگەشتکردنی فەریق جەمیل شمەری به‌مه‌به‌ستى تێوه‌گلانى به كوشتنى خۆپیشانده‌ران له ناسریه.\nئه‌حمه‌د مه‌لا ته‌لاڵ وته‌بێژى سه‌رۆك وه‌زیران له تویتێكدا كه ئاژانسى هه‌واڵى عێراقى (اه‌ع)چاودێرى كردووه رایگه‌یاند:"مسته‌فا كازمى فه‌رمانده‌ى گشتى هێزه چه‌كداره‌كان فه‌رمانیكردووه به‌ده‌ركردنى بڕیارى قه‌ده‌غه‌ى گه‌شتكردنى فه‌ریق جه‌میل شه‌مه‌رى به‌هۆى تێوه‌گلانى به‌كوشتنى خۆپیشانده‌ران له‌ناسڕییه".\nوتیشى"ئه‌م بڕیاره‌ى دواى ئه‌وه‌ى هات كه‌مۆڵه‌تى ساخته‌ى پێدراوه بۆ چاره‌سه‌ركردن له‌ده‌ره‌وه‌ى عێراق".


هۆشداری به شۆفێرانی پاس ده‌درێت\n11/4/2019 09:07 AM\nدایكان و باوكان سكاڵایان له‌سه‌ر زۆری ژماره‌ی خوێندكاران و نه‌گه‌ڕاندنه‌وه‌ی كرێی هاتوچۆی خوێندكاران له رۆژانی پشوو كردووه‌و لیژنه‌كانی قائیمقامیه‌تی سلێمانیش سزای ئه‌و شۆفێرانه ده‌دات سه‌رپێچی ده‌كه‌ن.\nچالاك سه‌ڵاح رائیدی هاتوچۆو سه‌رۆكی لیژنه‌ی هاتوچۆی خوێندكاران رایگه‌یاند: دایكان و باوكان سكاڵایان كردووه له‌سه‌ر زۆری ژماره‌ی خوێندكاران له‌ناو پاس و تاكسی له‌كاتی گواستنه‌وه‌یان بۆ خوێندنگه‌و نه‌گه‌ڕاندنه‌وه‌ی كرێی هاتوچۆی خوێندكاران له رۆژانی پشوو، لیژنه‌كه به‌دواداچوونی كردووه ده‌ركه‌وتووه كه به‌شێك له شۆفێری پاسه‌كان ئه‌و بڕه‌یان نه‌گه‌ڕاندۆته‌وه.\nوتیشى: پێشتر شۆفێرانی گواستنه‌وه‌ی خوێندكاران ئاگاداركراونه‌ته‌وه كه هێنده‌ی ژماره‌ی كورسیه‌كان خوێندكاران بگوازنه‌وه‌و هه‌رشۆفێرێكیش خوێندكاری زیاد هه‌ڵبگرێت به پسوڵه‌ی سه‌رپێچیكردن له‌لایه‌ن به‌ڕێوه‌به‌رایه‌تی هاتوچۆی سلێمانی سزاده‌درێت.\nوتیشی: له‌لایه‌ن به‌ڕێوه‌به‌رایه‌تی چاودێری بازرگانی سلێمانی دوورو نزیكی خوێندكار له خوێندنگه‌كه‌یه‌وه كراوه‌ته پێوه‌ر بۆ دیاریكردنی نرخی هاتوچۆكردن، هه‌روه‌ها بڕی ئه‌و پاره‌ی كه پێویسته له رۆژه‌كانی پشووی مانگی سێ بگه‌رێنرێته‌وه دیاریكراوه.\nراشیگه‌یاند: بڕی ئه‌و پاره‌ی له رۆژانی پشووی مانگی سێ پێویسته له‌لایه‌ن شۆفێری پاسه‌كان بیگه‌ڕێنێته‌وه بۆ خوێندكاران، هه‌ر شۆفێرێك نه‌یگه‌ڕێنێته‌وه‌و سه‌رپێچی بكات روبه‌رووی رێكاری یاسایی ده‌بێته‌وه.\nسه‌رۆكی لیژنه‌ی هاتوچۆی خوێندكاران داوا له دایكان و باوكان ده‌كات له‌كاتی هه‌بوونی سه‌رپێچی و نه‌گه‌ڕاندنه‌وه‌ی پاره‌ی رۆژه پشووه‌كان له‌رێی ژماره مۆبایلی (07708677777) یاخود په‌ڕه‌ی (قائیمقامیه‌تی سلێمانی) له‌تۆڕی كۆمه‌ڵایه‌تی فه‌یسبوك په‌یوه‌ندی به لیژنه هاوبه‌شه‌كانه‌وه بكه‌ن.


بروجێردی: ئێران ئامادەی بنیاتنانەوەی بەتەواوەتی سووریایە - SAHAR KURDISH (Sorani)\nبروجێردی: ئێران ئامادەی بنیاتنانەوەی بەتەواوەتی سووریایە\nئادار 16, 2018 19:37 Asia/Tehran\nسەرۆکی کۆمیسیۆنی ئاسایشی نەتەوەیی و سیاسەتی دەرەوەیی مەجلیسی شۆرای ئیسلامیی ئێران وتی : تاران ئامادەیی دانی هەرچەشنە یارمەتیەکی هەیە بۆ بنیاتنانەوەی سووریاو هیوادارین بە هاوکاری و بەشداری دۆستانی سووریایی هەرچی خێراتر ڕەوتی بنیاتنانەوەی ئەو وڵاتە دەست پێ بکرێت.\nبەپێی ڕاپۆرتی هەواڵدەریی پەرلەمان، عەلائەدین برووجێردی، ڕۆژی چوارشەممە لە چاوپێکەوتنی عەلی شێخ نوێنەری پەرلەمانی سوریا لە تاران وتی : ئێران و سوریا لە توانایی بەرفراوان بۆ پەرەی زۆرتر لە ڕابردووی هاوکارییەکان لە بوارەکانی سیاسی، ئابووری، سەربازی و نێونەتەوەیی بەتایبەتی دوای قەیرانی داعشیان هەیە.\nسەرۆکی کۆمیسیۆنی ئاسایشی نەتەوەیی پەرلەمانی ئێران هەروەها بە ئاماژەدان بە پەلامارەکانی ئەم دواییەی ئەمریکا و هاوپەیمانانی ڕۆژاوایی ئەم وڵاتە بۆسەر سوریا ، ئەوەی بە هەنگاوێکی شکست خواردوو بەمەبەستی بووژاندنەوەی ئابرووی لە دەست چووی و دانی ورە بە تیرۆریستانی تەکفیری زانی .\nعەلی شێخ نوێنەری پەرلەمامنی سوریاش لەم چاوپێکەوتنەدا وێڕای ڕێزگرتن لە داکۆکییەکانی ئێران لە گەل و دەوڵەتی سوریا وتی : ئینقلابی ئیسلامیی ئێران لایەنگری هەموو پیرۆزایەتی و بایخەکان بەتایبەتی پرسی قودس بووە و هەوڵی کۆماری ئیسلامیی ئێران بە تەواوی لە پێناو بەرژەوەندی وڵاتانی ئیسلامی و عەرەبییە.\nپەلاماری ئاسمانیی ئێراق بۆ سەر خاکی سووریا؛ زەبرێکی قورس لە تیرۆریستان


لەخولی ئەڵمانیا بایرن میونخ بردنەوەی سێیەمی لەم وەرزە تۆمار كرد\nsport 18/10/2020 - 11:54 وەرزش/جیهانی\nبایرن میونخ بردنەوەی سێیەمی لەم وەرزەی خولی یانەكانی ئەڵمانیا تۆمار كرد كاتێك لە دەرەوەی یاریگای خۆی بە چوار گۆڵ بەرامبەر بە گۆڵێك لە ئەرمینیا بیڵیفیڵدی بردەوە.\nتۆماس مۆلەر لەخولەكی هەشت گۆڵی یەكەمی بۆ بایرن میونخ تۆمار كرد، پاشان رۆبەرت لیڤاندۆفسكی لەخولەكی 26 گۆڵی دووەمی تۆمار كرد بەر لەكۆتایی گێمی یەكەمیش رۆبەرت لیڤاندۆفسكی گۆڵی دووەمی خۆی و سێیەمی یانەكەی تۆمار كرد بە تۆمار كردنی ئەم دوو گۆڵەش ژمارەی گۆڵەكانی لەم وەرزە گەیاندە حەفت گۆڵ پلەی یەكەمی گۆڵكارانی گرتوە.\nلەگەڵ دەست پێكردنەوەی گێمی دووەم بە شەش خولەك تۆماس مۆلەر گۆڵی دووەمی خۆی و چوارەمی بایرن میونخی تۆمار كرد،تاكە گۆڵەكەی ئەرمینا لەخولەكی 59 لەلایەن ریتسۆ دوان تۆمار كرا، بەم بردنەوەیەش بایرن میونخ بووە خاوەنی نۆ خاڵ پلەی دووەمی ریزبەندی گرتوە.


ھەڵبژاردنی ٢٠١٣ی پەرلەمانی کوردستان لەڕۆژی ٢١ی ئەیلوولی ٢٠١٣ بەڕێوەچوو و کۆمیسیۆنی باڵای سەربەخۆی ھەڵبژاردنەکانی عێراق سەرپەرشتی دەکرد. نزیکەی ١١٢٩ پاڵێوراو کە ٣٦٦یان ژنن کێبڕکێیان لەسەر ١١١ کورسییەکەی پەرلەمانی کوردستان کرد.\nئەنجومەنی گەلی کلدانی سریانی ئاشووری فەھمی یوسف گرووپ داواکاری دووبارە\nئەنجومەنی نەتەوەیی کلدانی سەمیر عەزۆ داود گرووپ داواکاری دووبارە\nڕێباز محەممەد: بڕی پارە بۆ بانگەشە ئەنجومەنێک بڕیاری لەسەر دەدات. بەڵام ٩٠٠ ھەزار پۆستەرمان چاپکردووە، کە ٥٠٠ ھەزاریان دروشمی لیستەکەیە و ٤٠٠ ھەزارەکەی تریش بۆ پاڵێوراوەکانە. ھیچ بڕە پارەیەکیش بەپاڵێوراوەکان نادەین و دەتوانن خۆیان لەگیرفانی خۆیان پارە سەرف بکەن.\nسەربەخۆیی نەبوونی لیست ماڵپەڕی ئێن ئاڕ تی ١ی ئەیلوولی ٢٠١٣ لە وەیبەک مەشین، ئەرشیڤ کراوە.\nلیستەکەوەلەڕووی داراییەوە ماڵپەڕی ئێن ئاڕ تی[بەستەری مردوو]\nبانگەشەی ھەڵبژاردن ماڵپەڕی ئێن ئاڕ تی[بەستەری مردوو]\n٢٦ی ئاب سووتانی ماڵی لوقمان قادر پاڵێوراوی کۆمەڵی ئیسلامی لەڕانیە ٢٧ی تشرینی یەکەمی ٢٠١٣ لە وەیبەک مەشین، ئەرشیڤ کراوە.\n٢٨ی ئاب دادگا ڕێگەی نەدا ئەمیر عومەر دەستبەرداری ھەندێک لە ئیمتیازاتی پەرلەمانتاری بێت[بەستەری مردوو]\n٢٩ی ئاب تەقە دەکرێت لەبانگەشەکارانی پارتی چارەسەری دیموکراتی کوردستان لەگەرمیان ٣١ی ئابی ٢٠١٣ لە وەیبەک مەشین، ئەرشیڤ کراوە.\n٣٠ی ئاب ھێرش دەکرێتە سەر ناوەندی ڕێکخراوە دیموکراتییەکانی یەکێتی لەگەرمیان ١ ٢٢ی تشرینی یەکەمی ٢٠١٣ لە وەیبەک مەشین، ئەرشیڤ کراوە. ٢\n٣١ی ئاب ھێرش دەکرێتە سەر لایەنگرانی گۆڕان لەقەزای سۆران[بەستەری مردوو]\n٦ی ئەیلوول دروستبوونی گرژی و تەقەکردن لەنێوان لایەنگرانی یەکێتی و پارتی لەھەولێر[بەستەری مردوو]\n٧ی ئەیلوول زانا شێروانی کۆمەڵێک بەڵێنی جیاواز بەخەڵک دەدات کە کۆمیدین ٩ی ئەیلوولی ٢٠١٣ لە وەیبەک مەشین، ئەرشیڤ کراوە.\n١٠ی ئەیلوول ژنێک لەنزیک بنکەی بانگەشەی گۆڕان لەسلێمانی بریندار دەبێت و ڕۆتی دواتر کۆچی دوایی دەکات ١ ١٢ی ئەیلوولی ٢٠١٣ لە وەیبەک مەشین، ئەرشیڤ کراوە. ٢[بەستەری مردوو] ٣[بەستەری مردوو]\n١١ی ئەیلوول سلێمانی: ھێرش دەکرێتە سەر ئاسۆ مەحموودی پاڵێوراوی گۆڕان[بەستەری مردوو]\n١٢ی ئەیلوول تەقە لەبنکەی بانگەشەی یەکێتی دەکرێت و ھاوڵاتییەک دەکوژرێت و ٢ تری بریندار دەبن ١[بەستەری مردوو]٢\n^ "وەشانی ئەرشیڤکراو". Archived from the original on ٣١ی ئابی ٢٠١٣. Retrieved ٧ی ئەیلوولی ٢٠١٣. Check date values in: |accessdate=, |archivedate= (help) ٣١ی ئابی ٢٠١٣ لە وەیبەک مەشین، ئەرشیڤ کراوە.\n^ "وەشانی ئەرشیڤکراو". Archived from the original on ٥ی ئەیلوولی ٢٠١٣. Retrieved ٧ی ئەیلوولی ٢٠١٣. Check date values in: |accessdate=, |archivedate= (help) ٥ی ئەیلوولی ٢٠١٣ لە وەیبەک مەشین، ئەرشیڤ کراوە.\n^ "وەشانی ئەرشیڤکراو". Archived from the original on ١٧ی ئەیلوولی ٢٠١٣. Retrieved ١٦ی ئەیلوولی ٢٠١٣. Check date values in: |access-date=, |ڕێکەوتی ئەرشیڤ= (help) ١٧ی ئەیلوولی ٢٠١٣ لە وەیبەک مەشین، ئەرشیڤ کراوە.\n^ "وەشانی ئەرشیڤکراو". Archived from the original on ١٠ی ئەیلوولی ٢٠١٤. Retrieved ١٨ی ئەیلوولی ٢٠١٣. Check date values in: |accessdate=, |archivedate= (help) ١٠ی ئەیلوولی ٢٠١٤ لە وەیبەک مەشین، ئەرشیڤ کراوە.\n^ "وەشانی ئەرشیڤکراو". Archived from the original on ٢٢ی ئەیلوولی ٢٠١٣. Retrieved ١٩ی ئەیلوولی ٢٠١٣. Check date values in: |access-date=, |ڕێکەوتی ئەرشیڤ= (help) ٢٢ی ئەیلوولی ٢٠١٣ لە وەیبەک مەشین، ئەرشیڤ کراوە.\n^ http://www.snnc.co/detail.aspx?id=15428&LinkID=1[بەستەری مردوو][بەستەری مردووی ھەمیشەیی][بەستەری مردووی ھەمیشەیی]\n^ http://www.kurdsat.tv/hewal.php?id=9491&cor=kurdistani[بەستەری مردوو][بەستەری مردووی ھەمیشەیی][بەستەری مردووی ھەمیشەیی]\nوەرگیراو لە «https://ckb.wikipedia.org/w/index.php?title=ھەڵبژاردنی_پەرلەمانی_کوردستان،_٢٠١٣&oldid=862599»\nئەم پەڕەیە دواجار لە ٢١:٠٩ی ١٢ی تشرینی دووەمی ٢٠٢١ نوێ کراوەتەوە.